Wan Ahmad Nizar Terima Anugerah Bapa Teladan 2023

SHAH ALAM – Ir Hj Wan Ahmad Nizar menerima Anugerah Bapa Teladan sempena Majlis Sambutan Hari Bapa 2023 pada Sabtu di Setia City Convention Centre di sini.

Selain itu, CIMB Bank terpilih untuk memenangi Anugerah Badan Korporat Teladan untuk Bapa.

Kedua-dua anugerah tersebut disampaikan oleh Ketua Pengarah Lembaga Penduduk dan Pembangunan Keluarga Negara (LPPKN), Tuan Hj Abdul Shukur Abdullah, yang turut menyempurnakan ucaptama majlis.

Hj Wan Ahmad Nizar merupakan Ketua Pegawai Eksekutif Iktisas Ingenieurs Sdn. Bhd. Dalam kesibukan melaksanakan tugasan kerja, beliau turut bergiat aktif sebagai  aktivis masyarakat, menjadi suami serta bapa yang penyayang kepada lapan orang anak.

Beliau yang juga ahli IKRAM Ampang Jaya digambarkan sebagai anak dan ahli keluarga yang sentiasa prihatin, menjaga kesihatan, bertanggungjawab dan mementingkan silaturahim.

Beliau memiliki dua anak yang merupakan hafiz dan hafizah. Enam anaknya merupakan graduan universiti dari dalam dan luar negara dalam pelbagai bidang, seorang menuntut di institut pengajian tinggi dan seorang lagi bakal melanjutkan pelajaran ke IPT.

Anak-anak beliau turut menyerlah dalam bidang pengajian serta pekerjaan masing-masing apabila merangkul pelbagai anugerah dan turut sama-sama aktif dalam pertubuhan bukan kerajaaan (NGO). Sepertimana kata pepatah, ke mana tumpah kuah, kalau tidak ke nasi.

Sambutan Hari Bapa 2023 anjuran Pertubuhan IKRAM Malaysia bersama Better Dads Malaysia dilihat sebagai satu inisiatif yang memberikan pengiktirafan kepada kaum bapa yang memainkan peranan penting  dalam kesejahteraan dan perkembangan anak-anak.

Keluarga  yang harmoni merupakan tunjang pembentukan masyarakat yang penyayang dan bahagia.

Majlis ini turut disokong oleh Kementerian Pembangunan Wanita, Keluarga dan Masyarakat (KPWKM), dan Lembaga Penduduk dan Pembangunan Keluarga Negara (LPPKN).

Semoga penganjuran program sebegini dapat mengangkat peranan bapa dan membangkitkan kesedaran dalam masyarakat tentang pentingnya peranan bapa dalam pembangunan anak, keluarga seterusnya masyarakat dan negara.


IKRAM jayakan Konvoi #RasuahBusters di Lembah Klang

SERI KEMBANGAN – Pertubuhan IKRAM Malaysia (IKRAM) terlibat aktif menyertai pasukan Konvoi #RasuahBusters di Lembah Klang yang bermula pada Khamis.

Selain menerima sambutan luar biasa daripada warga Putrajaya, Kuala Lumpur dan Selangor, pasukan konvoi menyampaikan mesej antirasuah di setiap lokasi terpilih dan mengadakan aktiviti singgah santun yang dianjurkan secara santai.

Pelbagai acara sukaneka diadakan termasuk pertandingan sepak bola dan permainan dart kepada orang ramai dengan menawarkan hadiah kemeja-T khas Sinar Harian.

Selain itu, program Spot and Win juga mendapat perhatian apabila wang tunai diberikan kepada pemilik kenderaan bertuah yang menampal pelekat khas Jelajah Rasuah Busters sempena Konvoi #RasuahBusters.

Setelah berlangsung dua aktiviti meriah singgah santun di Pasar Tani MRR2, Kampung Pandan, Kuala Lumpur dan Stesen KTM KL Sentral, sesi konvoi berakhir dengan program Kafe Rasuah Busters bersiaran secara langsung di Menara Kuala Lumpur.

Di lokasi ikonik negara itu, program Kafe Rasuah Busters bersiaran bersama tetamu istimewa iaitu bekas Ketua Pegawai Eksekutif Tabung Haji, Datuk Nik Mohd Hasyudeen Yusoff yang membicarakan kisah hidupnya iaitu ‘Dari Tabung Haji Ke Gerai Pok Nik’.

Sementara itu, Yang Di-Pertua IKRAM Putrajaya, Ustaz Tajul Arifin Che Zakaria menyokong penuh usaha Rasuah Busters menganjurkan Konvoi #RasuahBusters yang sememangnya tepat untuk menyampaikan mesej secara santai kepada masyarakat.

Kata beliau yang turut hadir pelancaran konvoi di Masjid Tuanku Sultan Mizan, usaha seumpama itu perlu diteruskan berdasarkan gejala rasuah yang semakin membarah dalam masyarakat.

“Usaha murni ini bukan sahaja perlu digerakkan secara berterusan oleh Rasuah Busters tetapi ia juga perlu mendapat sokongan penuh daripada semua lapisan masyarakat termasuk pertubuhan bukan kerajaan (NGO).

“Ini kerana kesedaran terhadap amalan rasuah semakin luntur dalam kalangan masyarakat. Maka semua pihak termasuk institusi kekeluargaan, guru-guru dan institusi pengajian tinggi perlu memainkan peranan masing-masing.

“Bagi kami di IKRAM, sokongan 100 peratus akan terus diberikan kepada perjuangan Rasuah Busters,” ujarnya. Sebanyak tujuh buah pemilik motosikal daripada IKRAM menyertai majlis pelancaran Konvoi #RasuahBusters.

Konvoi hari kedua diteruskan di Malakat Mall (Cyerjaya) dan Kompleks Sate Kajang Haji Samuri, diikuti dengan Pasar Awam Tanjung Karang, Medan Selera Tonggak 9, Sungai Besar, Ibu Pejabat Polis Daerah (IPD) Sabak Bernam, Pasar Jerami Dalam Sawah, Pasar Pagi Tanjung Karang dan NZ Curry House pada hari ketiga.

Pada hari keempat pula, konvoi diteruskan di perkarangan Pasar Tani Stadium Shah Alam, Masjid Al-Falah Kampung Jenjarom, Kampung Kanchong Darat dan seterusnya Dataran Pantai Morib sebagai destinasi terakhir di Lembah Klang.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Remaja berekspedisi di Taman Negara

Disertai seramai 32 orang peserta daripada Bintulu, Sibu dan Miri, ekspedisi tiga hari dua malam ini dimulai dengan sesi perkenalan dan diteruskan dengan aktiviti yang menguji kekentalan iaitu Mega Explorace.

“Mega Explorace ini telah mendedahkan peserta untuk menyelesaikan misi yang diberikan di seluruh Bintulu,” kata Pengarah program, Mohd Hasnolomar Ali Saifuddin bin Sahat.

Menurutnya, peserta perlu menggunakan kemudahan Grab Car memandangkan misi yang perlu mereka selesaikan berada di tempat yang berbeza iaitu di NAIM Paragon, Dewan Suarah Bintulu, Masjid As-Syakirin, Pantai Tanjung Batu.

“Dan destinasi terakhir adalah di Taman Negara Similajau.”

Seterusnya, kata beliau, para peserta juga didedahkan dengan Bengkel Debat yang diberikan oleh Cikgu Nazareth.

“Aktiviti Jungle Trekking dengan tajuk Orang Kaya Beriman adalah acara kemuncak dalam program ini.”

Tambah Hasnolomar, para peserta diberi dua plastik batu untuk sebuah kumpulan sebagai barang amanah.

“Mereka harus menjaga batu tersebut sedangkan para fasilitator yang berada di setiap checkpoint berusaha sedaya upaya untuk memperdaya para peserta supaya memberikan kepada mereka batu tersebut.”

XREK Sarawak 2019 telah ditutup secara rasmi oleh Yang Dipertua IKRAM Bintulu, Ustaz Hj Seliman bin Hambali.

Turut hadir Ustaz Saimon Kila dan Ketua Kaum Kampung Baru Lorong 3 yang turut menaja pengangkutan beberapa orang peserta dan juga fasilitator untuk pulang ke bandar Bintulu.

Dalam program ini, peserta Terbaik Lelaki jatuh kepada adik Awang Muhammad Qhuzhaimi bin Awang Ehsan daripada Miri, manakala Peserta Terbaik Perempuan pula ialah Balqis Ayuni bin Toumin Hamedan.


IKRAM Di Konvensyen AMANAH, Muktamar Sanawi ABIM

SERI KEMBANGAN – Presiden Pertubuhan IKRAM Malaysia (IKRAM), Hj Badlishah Sham Baharin meraikan jemputan menghadiri Konvensyen Nasional 2022 Parti Amanah Negara (AMANAH) di Klana Resort, Seremban pada Sabtu.

Selain perwakilan dan pemerhati parti AMANAH, jemputan lain terdiri daripada YAB Menteri Besar Negeri Sembilan, Dato’ Seri Aminuddin Harun, YB Anthony Loke, YB Nik Nazmi dan wakil-wakil kedutaan luar negara serta kepimpinan NGO.

Ucapan Presiden dan perasmian telah disempurnakan oleh Presiden Amanah, YB Hj Mohamad Sabu.

“IKRAM berharap semua parti dan ahli politik jujur memperjuangkan hak rakyat, berganding bahu memacu negara tercinta ke mercu kegemilangan global.”

Dalam pada itu, beliau turut mengambil maklum segala lontaran pemikiran serta saranan yang dianjurkan.

“Rakyat juga mesti terlibat dalam proses demokrasi dan pilihan raya dengan memilih kepimpinan yang berintegriti dan berwibawa demi masa depan negara tercinta.”

Turut mengiringi Presiden IKRAM pada konvensyen ini ialah Setiausaha Agung IKRAM, Hj Shahrul Aman Mohd Saari.

Pada hari yang sama, Timbalan Presiden IKRAM, Dato’ Dr Hassan Basri Awang Mat Dahan menghadiri Majlis Perasmian Muktamar Sanawi ke-51 ABIM dan Persidangan Antarabangsa Kosmopolitan Islam, di Bangi Avenue Convention Centre, di sini.

Turut hadir mewakili IKRAM ialah Pn Izzah Fakhruldin, Bendahari IKRAM Muda.

Ucaptama dan perasmian disempurnakan oleh Pengerusi Emeritus International Institute of Islamic Thought (IIIT), Dato’ Seri Anwar Ibrahim, yang juga Presiden ABIM ke-2, manakala Ucapan Dasar disampaikan oleh Presiden ABIM, Muhammad Faisal Abd Aziz.

“Tahniah kepada ABIM atas sempena muktamar dan penganjuran persidangan ini,” ujar Dato’ Dr Hassan Basri.

Persidangan Antarabangsa Kosmopolitan Islam pula menampilkan tokoh-tokoh akademik tempatan dan antarabangsa, antaranya Prof. Emeritus Datuk Dr Osman Bakar, Dato’ Dr Muhammad Nur Manuty, Prof. Dato’ Dr Mohammad Redhuan Othman, Prof. Dr Khairudin Aljunied (Singapura) dan Prof. Dr Azyumardi Azra (Indonesia).

“Moga Allah memberkati usaha dan perjuangan berterusan ABIM selama 51 tahun menabur bakti untuk pembangunan ummah.”

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM kutuk pencerobohan tentera Israel terhadap Masjid al-Aqsa

Pertubuhan IKRAM Malaysia mengutuk sekeras-kerasnya tindakan kejam tentera Israel menceroboh Masjid al-Aqsa dan mencederakan ratusan jemaah yang sedang beribadah di masjid itu baru-baru ini.

IKRAM menyifatkan pencerobohan yang dilakukan pada hari-hari akhir Ramadan ini sebagai tidak berperikemanusiaan oleh negara haram itu yang sentiasa melanggar undang-undang antarabangsa.

IKRAM menyambut baik tindakan kerajaan Malaysia dan pelbagai pihak yang mengutuk kezaliman ini serta menyeru negara-negara di dunia dan masyarakat antarabangsa agar memberikan tekanan demi tekanan terhadap Israel dengan pelbagai cara.

IKRAM juga mendesak supaya Pertubuhan Bangsa-bangsa Bersatu (PBB), Pertubuhan Persidangan Islam (OIC) serta kuasa-kuasa besar untuk bertindak segera bagi menghentikan siri pencerobohan dan kezaliman Israel ini.

Mengambil keberkatan sepuluh malam akhir Ramadan, kita mendoakan agar rakyat Palestin dan umat Islam sentiasa teguh mempertahankan kesucian Masjid al-Aqsa serta Israel yang zalim segera tumbang kerana kezalimannya.

Dr Hj Mohd Parid Sheikh Ahmad
Presiden
Pertubuhan IKRAM Malaysia

Media Statement
Pertubuhan IKRAM Malaysia (IKRAM)
9 May 2021

IKRAM CONDEMNS THE INTRUSION OF ISRAELI FORCES ON MASJID AL-AQSA

IKRAM categorically condemns Israel’s heinous infringement upon Masjid al-Aqsa which injured hundreds during congregational prayer.

IKRAM deems the strike conducted during the remaining days of Ramadan as an inhumane act by the illegal state, which constantly violates international law.

IKRAM commends the denouncement of the attack by the Malaysian government and other parties, and calls upon other nations together with the international community at large to keep pressurising Israel through various means.

IKRAM also urges the United Nations (UN), Organisation of Islamic Countries (OIC) and the superpowers of the world to act immediately and bring a halt to Israel’s repeated infringements and wrongdoings.

We pray during these last blessed days of Ramadan that the Palestinian people and the Muslim ummah are steadfast in defending the sanctity of Masjid al-Aqsa and that the transgressions of the Israeli regime expediate its downfall.

Dr Hj Mohd Parid Sheikh Ahmad
President
Pertubuhan IKRAM Malaysia


Pelantikan bukan Islam tidak sepatutnya jadi isu

“Bagi yang menimbulkannya sebagai suatu yang boleh meresahkan, ia sendiri sepatutnya perlu menjelaskan mengapa perlu diresahkan?” tegas beliau ketika ditemui IKRAMedia baru-baru ini.

Beliau berkata, jika kerana isu ia bukan orang Islam, perlulah diketahui bahawa dalam perlembagaan negara, tidak pernah ada pelantikan itu berlandaskan agama, etnik atau kaum.

“Yang pentingnya adalah berdasarkan merit beliau dalam bidang tersebut dan sepatutnya kita sebagai rakyat Malaysia (kecuali kita tidak menganggap beliau itu sebagai rakyat Malaysia), mempunyai hak yang sepenuhnya sebagai warganegara. Jadi sepatutnya pelantikan itu tidak menimbulkan apa-apa jua masalah.”

Jelas beliau, jika ingin dipertikaikan daripada sudut meritnya, yang mungkin boleh dipersoalkan, itu adalah wajar.

“Namun, jika itu pun nak ditimbulkan, maka ia tidak sepatutnya menjadi satu isu yang harus diolah hingga menjadi kerisauan kepada rakyat Malaysia lainnya,” tegas beliau lagi.

Beliau berkata, sekiranya pelantikan itu tidak dipersetujui, dan kemudiannya orang yang beragama Kristian atau orang yang bukan beragama Islam mempersoalkan mengapa perkara tersebut boleh berlaku, sedangkan beliau orang yang layak, maka perkara itu sama juga dalam situasi ini.

“Begitu juga tidak ada prasyarat yangpelantikan tersebut mesti daripada penganut mana-mana agama, kaum atau etnik.”

Menurutnya lagi, isu ini sebenarnya lebih melambangkan betapa isu etnik, dan agama menjadi titik pemikiran dalam masyarakat. Asalkan lain sahaja etnik dengan mereka, akan menimbulkan kecurigaan dan dianggap sebagai lawan.

“Begitu juga orang lain dengan agamanya, akan wujud persepsi atau ada agenda lain yang akan diperkatakan,” ujarnya

Zaid berkata jika itulah kekhuatirannya, rakyat Malaysia perlu melihat kepada prestasinya.

“Kerana dalam bidang ini, ia perlu mengikuti undang-undang yang ada. Mungkin pandangan dan persepsi masing-masing itu boleh berbeza.”

Jelasnya lagi, dalam prosedur judgement kes-kes mahkamah juga, kalau ada sidang hakim, ada dua bersetuju, satu tak setuju, tiga bersetuju dan sebagainya dan itu adalah satu keadaan yang biasa.

“Sepatutnya keturunan, etnik, agama itu tidak menjadi sebagai satu sebab. Dan lagi jelas, beliau yang dilantik ini juga adalah dalam kalangan Bumiputera,” kata Zaid lagi.

Tambahnya, kalau suatu waktu dulu, jika daripada etnik lain dan bukan dalam kalangan Bumiputera, tentu ia menimbulkan suatu isu lain.

“Namun, IKRAM memahami apabila isu ini ditimbul dan dipersoalkan begitu, rakyat yang mempunyai suatu pandangan atau persepsi negatif mungkin boleh termakan dengan hujah-hujah itu,” tegasnya.

Jika masyarakat kita mempunyai sikap yang baik berdasarkan kepada hujah berasas dan jelas, tentunya ia tidak akan menjadi apa-apa masalah.

“Pada pandangan IKRAM juga, pelantikan tersebut tidaklah memberi kesan kepada agama Islam sebagaimana yang dimomokkan pihak-pihak tertentu.”

Zaid menegaskan, sekiranya pihak mahkamah mengambil keputusan tidak menyebelahi mana-mana pihak, segala-galanya perlu kepada bukti.

“Katakan dalam satu kes terdapat orang Islam dan orang Kristian. Ia ada yang tertuduh dan pihak mendakwa. Kalau mahkamah berpihak kepada satu pihak, apakah maknanya itu?”

“Takkanlah sesiapa yang kalah itu akan mengatakan, ini sebab orang Islam atau ini sebab orang Kristian? Sedangkan mereka bertindak atas dasar rasional dan profesional,” demikian contoh yang dibawakannya.

Tambahnya, ada antara isu kes-kes mahkamah yang lepas diputuskan oleh mahkamah menyebelahi orang Islam ataupun tidak, menurut undang-undang yang berkuatkuasa, undang-undang yang diluluskan parlimen dan tatacara membuat keputusan dalam konteks pengadilan.

“Jadi, jika hakim seorang Kristian yang mengadili memenangkan Islam, takkanlah nanti kaumnya mempersoalkan pula ia telah khianat kepada kaum dan agamanya? Kita harus menghormati tatacara yang telah ditentukan oleh perundangan dan mahkamah,” terang Zaid.

Dalam pada itu, ujarnya, banyak masalah atau kemelut yang timbul terhadap hakim yang beragama Islam, di bawah kerajaan sebelum ini, sebagaimana baru-baru ini terbongkar.

“Jadi sebenarnya, bukan Islam atau Muslimnya yang menjadi isu. Tetapi seorang hakim ini perlulah mempunyai pendirian yang baik dan menurut lunas undang-undang.

Jelas beliau lagi, ini bukan bermakna orang kutuk ketua hakim yang sebelum ini kerana ia Muslim, tetapi kerana ia telah tidak membuat pendirian yang betul.

“Jadi isu pelantikan ini kita perlu ambil dalam konteks yang sewajarnya,” tegasnya.

Sebelumnya, pelbagai isu timbul berikutan pelantikan Tan Sri Richard Malanjum sebagai Ketua Hakim Negara yang baharu berkuat kuasa 11 Julai lalu.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Jayakan kempen derma darah

Kempen derma darah tersebut merupakan yang pertama kali diadakan bersempena kempen kesihatan i-FIT yang berlangsung sejak Mei lalu.

Dengan objektif untuk meningkatkan kesedaran dan tanggungjawab sosial warga ibu pejabat IKRAM terhadap masyarakat, ia berjaya menarik puluhan masyarakat setempat.

Calon-calon penderma pada mulanya diperiksa jenis darah dan tahap kesihatan mereka diperiksa serta direkodkan bagi mengesahkan kelayakan sebelum menderma. Selepas menderma, mereka dibekalkan dengan makanan dan ubat tambah darah

Menurut jawatankuasa penganjur, program tersebut berjaya mengumpulkan 40 penderma yang berlangsung dari pukul 10.00 pagi hingga 3.00 petang.

Selain itu, program ini juga menjadi tempat untuk menyuburkan silaturahim antara warga Ibu Pejabat IKRAM dengan jiran serta orang ramai yang terdiri daripada pelbagai kaum.

Dengan berlangsungnya program ini, ia diharapkan menjadi penyumbang untuk membantu Pusat Darah Negara membekalkan darah yang cukup untuk para pesakit yang memerlukan.


Sumbangan diperlukan untuk mangsa banjir

Mereka yang ingin menyumbang untuk mangsa-mangsa banjir di Kelantan, bolehlah salurkan sumbangan ke akaun Pertubuhan IKRAM Malaysia (Kelantan) seperti berikut:

Bank Islam – 03102 01000 1870Maybank – 5530 1013 1337

Sila maklumkan info sumbangan anda kepada Bendahari IKRAM Negeri Kelantan di talian 019-9853736.

Taklimat untuk sukarelawan dan agihan bantuan di Kg Kijang Sebidang, Tumpat

Pusat Operasi Banjir i-Bantu Kelantan juga kini dibuka dan agihan bantuan ke kawasan terjejas sedang giat dijalankan dengan kerjasama IKRAM Health dan Badan Bertindak NGO Kelantan (BBNGO) dan para sukarelawan.

Semalam, Dr Zaharah Sulaiman, Timbalan Ketua Wanita IKRAM Kelantan dan Dr Dasmawati Mohamad, Ketua Wanita IKRAM Kota Bharu diiringi oleh wakil penduduk, Puan Yuzirah Mohd Yusoff turut menziarahi Kampung Pasar Lama Pasir Tumbuh, kawasan yang dilanda banjir.

Lawatan yang bertujuan melihat keadaan di kampung ini dilakukan bagi mengenal pasti bentuk keperluan yang diperlukan mangsa banjir.

“Seterusnya, kunjungan susulan segera akan dibuat untuk menyalurkan bantuan kepada keluarga-keluarga yang terlibat dengan banjir,” ujar Dr Zaharah.

Menurutnya, di kampung tersebut terdapat lebih 40 keluarga yang terlibat dengan banjir kali ini.

“Insya-Allah, bantuan melalui unit i-Bantu Negeri Kelantan akan dilakukan dalam masa terdekat.”

Sementara itu, i-Bantu Negeri Terengganu turut membuka tabung sumbangan bencana banjir untuk mangsa banjir di Terengganu melalui akaun Maybank 5630 6412 9203 atas nama Pertubuhan IKRAM Malaysia (KTRG). Segala sumbangan hendaklah dimaklumkan kepada Ku Indong (013-9391988) dan Hisham (013-9066576).

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bersama jayakan Program Imunisasi Covid-19 Kebangsaan

Ini merupakan satu langkah yang sangat tepat oleh kerajaan. Dalam melawan Covid-19, rakyat harus didedahkan dengan maklumat terperinci dan terkini. Dengan itu, keputusan-keputusan yang sepatutnya boleh diambil baik di peringkat individu, keluarga, pimpinan masyarakat, syarikat-syarikat, pihak berkuasa, kerajaan tempatan, negeri dan sebagainya.

Program Imunisasi Covid-19 yang dimulakan dengan suntikan pertama kepada YAB Perdana Menteri (PM) pada 23 Februari yang lalu mensasarkan pemberian vaksin kepada 500,000 orang untuk pusingan pertama.

Menteri dalam sidang media semalam memaklumkan bahawa seramai 301,699 orang telah divaksin dengan 664,560 dos telah diberikan. Jumlah jemputan vaksin yang dikeluarkan pula adalah sebanyak 391,877 jemputan.

Selain itu, YB Khairy juga memaklumkan perincian penghantaran bekalan vaksin termasuk ketibaan vaksin Sinovac pada 18 Mac dengan beliau sendiri bakal menjadi rakyat Malaysia pertama yang menerimanya. Ia satu langkah yang perlu dipuji kerana tindakan itu akan meningkatkan keyakinan ramai terhadap vaksin tersebut.

Apa yang menarik adalah fakta bahawa hanya 22.8 peratus daripada penduduk Malaysia yang akan divaksin telah mendaftarkan diri untuk menerima vaksin. Jumlah ini membimbangkan kerana ia bakal membantutkan proses pemberian vaksin fasa kedua nanti yang akan melibatkan 9.4 juta penerima sehingga Ogos 2021.

Didedahkan juga setakat 13 Mac, seramai 5,534,114 individu telah mendaftar melalui MySejahtera dan seramai 404,399 individu telah mendaftar melalui laman web dan panggilan telefon dengan beberapa nama yang bertindan dan kerajaan  memaklumkan bahawa data itu sedang dimurnikan.

Di samping itu, terdapat 1.4 juta individu yang telah mendaftar untuk menerima vaksin diminta melengkapkan pendaftaran mereka seperti alamat tempat tinggal dan penilaian kesihatan bagi membolehkan tarikh janji temu diatur.

Disebut juga cabaran mendaftarkan warga emas 60 tahun ke atas untuk menerima vaksin dan dimaklumkan bahawa kerjasama telah dibuat melalui Kementerian Pembangunan Wanita, Keluarga, dan Masyarakat untuk mengenal pasti ahli di bawah Jabatan Kebajikan Masyarakat dan ahli di bawah Pusat Aktiviti Warga Emas.

Selain isu teknikal pendaftaran, kebimbangan orang ramai mengenai keberkesanan vaksin perlu diberi jawapan dan penerangan. Seruan Tan Sri Dr Jemilah Mahmood, penasihat khas kesihatan awam kepada PM yang meminta supaya pendekatan Whole-of-Society diaplikasikan sangat tepat. Usaha ini tonggak utamanya perlu digerakkan oleh Badan Bukan Kerajaan (NGO) yang wujud seluruh Malaysia.

Tan Sri Dr Jemilah memaklumkan bahawa seramai 6,000 orang sukarelawan diperlukan bagi usaha imunisasi sehari. Banyak usaha yang telah muncul di lapangan seperti usaha mengumpulkan sejuta sukarelawan.

Usaha ini antaranya digerakkan oleh Volunteers for Community Engagement and Empowerment for Covid-19 (VCEE19) dan satu usaha sama antara kerajaan dan Bulan Sabit Merah Malaysia melalui Malaysia Vaccine Support Volunteers (MyVAC) perlu disambut oleh rakyat Malaysia terutamanya anak muda.

Di pihak kami mewakili IKRAM Muda Malaysia (IKRAM Muda), usaha telah dilakukan untuk menggalakkan seluruh kawasan dan negeri di Malaysia bagi melaksanakan program penerangan tentang keperluan vaksin Covid-19 kepada ribuan ahli IKRAM Muda.

Ahli yang telah mendapat vaksin dalam fasa pertama juga diminta untuk berkongsi pengalaman dan berkempen tentang keperluan mendapatkan vaksin melalui media sosial masing-masing.

Di samping itu, ahli-ahli digalakkan mendaftarkan diri sebagai sukarelawan dengan pelbagai platform yang telah tersedia dan dicadangkan untuk melaksanakan program pendaftaran vaksin dalam kalangan penduduk setempat masing-masing. Kami harap usaha ini dapat membantu kerajaan mencapai sasaran bilangan individu divaksin.

NGO-NGO lain disarankan melakukan perkara sama bagi membantu Program Imunisasi Nasional. Mewakili pihak IKRAM Muda, kami ingin mencadangkan supaya kerajaan mewujudkan satu pangkalan data khas sebagai rujukan kepada NGO-NGO dalam merencana program kepada masyarakat setempat.

Akses data terperinci seperti peratus penduduk yang telah mendaftar di sesuatu kawasan amatlah berguna dalam melaksanakan kempen pendaftaran vaksin Covid-19, sebagai contoh.

Kerajaan juga diseru supaya menjadi penyelaras kepada NGO-NGO yang ingin membantu supaya usaha melawan Covid-19 dapat dilakukan dengan tersusun dan efisien seterusnya mencapai sasaran 80 peratus penduduk Malaysia yang patut divaksin menerima vaksin masing-masing sebelum tahun 2022.

Dr Syamimi SaadonTimbalan Ketua IKRAM Muda MalaysiaPertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kongsi rahsia keluarga sakinah di Universiti Fatoni

Antara isi-isi penting yang ditekankan oleh Sr. Che Rahimi ialah kepentingan usaha untuk mewujudkan keluarga sakinah, mawaddah wa rahmah dalam keluarga.

“Langkah-langkah utama perlulah bermula daripada pemilihan pasangan, menyuburkan benih-benih cinta dalam rumahtangga berdasarkan panduan al-Quran dan as-Sunnah, membina kasih sayang dengan petunjuk Rabbani dan proses-proses pengukuhan institusi keluarga agar kekal hingga ke syurga.”

Selain itu, beliau turut menerangkan langkah-langkah mendidik anak secara berkesan sebagai sebahagian daripada ciri-ciri keluarga sakinah, mawaddah wa rahmah berserta dengan tip-tip praktikal terutamanya dalam menangani cabaran dunia global hari ini.

“Peranan keibubapaan lebih mencabar dan memerlukan lebih penghayatan serta tumpuan,” demikian ujarnya.

Para peserta seminar, bersama urusetia dan Rektor universiti, Dr. Ismail Lutfi (foto 3, tengah)

Dalam sesi interaktif bersama peserta, Dr. Dinsuhaimi yang juga selaku Pengerusi i-Bantu Kelantan turut berkongsi peranan dan tanggungjawab pasangan suami isteri.

Peserta yang hadir berpeluang bertanyakan soalan kepada penceramah antaranya, bagaimana suami boleh membantu isteri yang bekerja dalam tugas-tugas dalam rumah?

“Bagaimana menangani masalah suami yang bercakap lembut di luar tetapi kasar dengan anak isteri?” soal peserta.

Selain itu, soalan interaktif menarik daripada peserta ialah, bagaimana mengimbangi tugas bekerja di luar dan peranan dalam rumah tangga?

Dalam pada itu, rata-rata peserta tertarik dan berpuas hati dengan program yang diadakan ini, hingga berjaya menarik penyertaan pasangan suami isteri yang begitu ramai.

Timbalan Ketua Wanita IKRAM, Dr. Hafidzah Mustakim dan Ketua Wanita IKRAM Kelantan, Dr. Norhani Abd Norhani turut berpeluang memberikan input ketika sesi soal jawab yang diadakan.

Program turut dihadiri oleh Rektor Universiti Fatoni merangkap Pengerusi Yayasan as-Salam, Syeikh Dr. Ismail Lutfi dan Timbalannya, Dr. Omar Chapakia.

Universiti Fatoni ditubuhkan atas konsep sumbangan atau niat wakaf sejak 1992 mempunyai empat fakulti iaitu Fakulti Pengajian Islam dan Undang-undang, Fakulti Sastera dan Sains Sosial, Fakulti Sains dan Teknologi dan Fakulti Pendidikan.


Hari Raya: Tip Sederhana Berhias Buat Muslimah

Ketika tibanya bulan Ramadan, umat Islam diperintahkan menahan lapar dahaga selama sebulan. Setelah kita berpuasa, Allah Taala menghadiahkan kepada kita bulan Syawal dengan cara menyambut Aidilfitri atau Hari Raya Fitrah.

Pada waktu ini, seluruh umat manusia berbondong-bondong mengenakan pakaian yang serba indah termasuklah kaum wanita.

Dalam meraikan Syawal yang mulia, kaum wanita selalu menjadi daya tarikan dan perhatian oleh kaum ajnabi kerana penampilan menawan yang ditonjolkan.

Bagi wanita Muslimah, kita sedia maklum bahawa Islam memerintahkan kaum wanita untuk tidak keterlaluan dalam berhias sehingga boleh mengakibatkan seseorang itu menjadi wanita yang tabarruj dan tasyabbuh yang ditegah dalam agama.

Fenomena berdandan secara berlebih-lebihan ini semakin menular dalam kalangan wanita ketika menjelangnya Syawal. Secara tidak sedar, mereka menjadi wanita yang boros kerana ingin mengumpan pandangan orang yang melihat.

Mereka beranggapan bahawa tidak menjadi suatu kesalahan dalam berhias asalkan masih dalam keadaan menutup aurat. Walhal, terdapat syarat-syarat lain ketika berhias yang wajib dipatuhi oleh semua wanita Muslimah.

Antara hal-hal yang mesti diperhatikan oleh seluruh wanita mukminah:

Memakai pakaian longgar bukan sekadar ketika bulan Syawal, tetapi juga pada setiap hari apabila seorang wanita mulai melangkahkan kaki ke luar rumah.

Jauhilah daripada memakai pakaian yang nipis, ketat sehingga menampakkan lekuk badan, kerana sesungguhnya pakaian yang longgar dapat memelihara bentuk tubuh badan wanita.

Memastikan bahawa tudung yang dipakai menutupi dada dan tidak menampakkan ‘benjolan’ yang tidak menyenangkan. Sungguh, terdapat sebahagian wanita memperagakan ‘asetnya’ kerana mengganggap ia lebih tampak menawan.

Jangan membiarkan kaum lelaki menatapnya kerana kesilapan kita dalam menutup aurat yang kita anggap hanyalah sekadar ‘kemalangan’ yang tidak disengajakan.

Antaranya mengenakan bulu mata palsu dan menggunakan wangian yang keterlaluan aromanya sehingga boleh menyebabkan kaum ajnabi menghidunya.

Dua perkara ini merupakan larangan yang wajib dihindari kerana ia boleh menaikkan syahwat lelaki, bahkan telah disebutkan kesahihannya dalam hadis Nabi SAW. Pakailah wangian hanya sekadar menghilangkan bau-bauan yang tidak nyaman.

Ramai wanita yang sebenarnya mengoles wajah dengan warna-warna yang terang dan warna bibir yang memukau.

Ada juga yang bermekap terlalu tebal lalu mempesonakan lagi pandangan manusia. Berhiaslah secara sederhana kerana itu lebih menunjukkan sikap wanita yang faham terhadap hukum-hakam agamanya.

Apabila hilangnya sifat malu kaum wanita, maka dia akan lebih mudah melakukan apa saja demi kepuasannya. Dia tidak lagi takut dan bimbang terhadap dosa-dosa serta kemungkaran yang dilakukan dalam keadaan dia mengetahuinya.

Hindarilah membuntuti trend yang tidak menunjukkan ciri-ciri berhias yang ditunjukkan dalam al-Quran dan Sunnah.

Abu Mas’ud ‘Uqbah r.a. berkata, Nabi SAW bersabda, “Sesungguhnya di antara yang didapatkan manusia daripada perkataan (yang disepakati) para nabi adalah, “Jika kamu tidak malu, berbuatlah sesukamu.” (HR Bukhari, No.3484)

Bentuklah diri kita menjadi seorang wanita Muslimah yang bersederhana dalam penampilannya. Didiklah diri kita menjadi seorang wanita  Muslimah yang meninggikan sifat malunya.

Latihlah diri kita menjadi seorang wanita Muslimah yang berusaha mematuhi syariat-Nya sesederhana yang mungkin untuk mengharapkan reda daripada-Nya.

Rasulullah SAW bersabda, “Makan dan minumlah, bersedekahlah serta berpakaianlah selagi mana tidak melibatkan berlebihan atau sombong.” (HR Ibnu Majah, No. 3605, Hadia Hasan menurut al-Albani)

Semoga Syawal pada kali ini lebih bermakna untuk kaum wanita yang sentiasa mengutamakan suruhan Tuhannya.

Syuhara Suriati
Penulis antologi, anekdot, artikel, puisi, majalah dan resensi buku

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Peranan Kejiranan Membina Masyarakat Sejahtera

Tragedi atau malapetaka yang terjadi dalam masyarakat sering kali mengundang reaksi yang pelbagai, adakalanya membangkitkan persoalan tentang bagaimanakah kejadian itu boleh melarat sehingga sedemikian rupa.

Hakikatnya, pihak berkuasa bukanlah satu-satunya pihak yang bertanggungjawab terhadap kebinasaan yang berlaku dalam masyarakat.

Hidup berkelompok atau bermasyarakat menuntut setiap ahli komuniti untuk saling bertoleransi dan lengkap-melengkapi demi mencapai kesejahteraan hidup. Jiran tetangga adalah orang yang paling dekat jaraknya dengan rumah seseorang.

Namun, walaupun berkongsi dinding rumah, ini tidak menjamin jiran sebelah-menyebelah saling mengenali terutamanya mereka yang tinggal di kota.

Kesibukan hidup di bandar menyebabkan para jiran jarang dapat bertegur sapa untuk saling mengenali. Berlainan dengan kehidupan masyarakat desa atau kampung, kebiasaannya penduduk saling mengenali sehingga ke latar belakang keluarga masing-masing walaupun rumah dipisahkan dalam beberapa jarak.

Walau bagaimanapun, sekiranya rukun tetangga atau persatuan penduduk dapat berperanan dengan baik melalui sokongan ahli setempat dalam memastikan keamanan, keselamatan dan kebajikan penduduk, banyak isu masyarakat dapat diselesaikan.

Jenayah seperti keganasan rumah tangga dan penderaan kanak-kanak juga dapat ditegah atau diuruskan dengan lebih cepat. Malah, komuniti kejiranan yang terjaga dapat menjadi ejen perubahan dalam masyarakat seterusnya menjadi pemacu kesejahteraan dan kemajuan negara.

Kisah Sheila Rahman Natarajan yang pernah tular membuktikan sebuah komuniti yang berfungsi berupaya memberikan impak yang besar pada kesejahteraan kehidupan individu dan masyarakat sekitar.

Beliau bersama kejiranannya menyantuni sebuah keluarga yang mempunyai lima orang anak tanpa kad pengenalan sehingga anak-anak ini berjaya disekolahkan.

Bukan itu sahaja, rumah Sheila menjadi kelas bagi adik-beradik tersebut sewaktu tempoh perintah kawalan pergerakan (PKP). Sokongan jiran-jiran lain yang turut bekerjasama menguruskan hal-ehwal keluarga ini melengkapi usaha mulia tersebut. Masa depan anak-anak ini yang mungkin suatu ketika dahulu nampak kelam berubah hasil muafakat jiran-jiran.

Perkara sebegini dapat direalisasikan apabila kasih sayang melangkaui petak rumah keluarga sendiri. Ramai orang perlukan pertolongan sehingga tersepit kesusahan dan adakalanya hilang panduan kehidupan untuk mengubah nasib yang menimpa.

Justeru, penting bagi ahli masyarakat lain memposisikan diri menjadi suara atau saluran bagi memungkinkan mereka mengubah tahap kehidupan menjadi lebih baik. Sepertimana kata pepatah Melayu yang menyebut, “Bulat air kerana pembetung, bulat manusia kerana muafakat.”

Ia semudah dengan menjadikan diri sendiri menjadi sebahagian daripada solusi masyarakat. Setiap daripada kita adalah ahli masyarakat yang ada tanggungjawab walaupun dalam sekecil-kecil peranan. Sekiranya tidak mampu menyumbang, cukup sekadar tidak membuat kekacuan atau onar yang mengganggu ketenteraman jiran.

Islam memandang berat dalam hal memelihara keharmonian sehingga Allah memberikan amaran terhadap orang-orang yang menyakiti jiran-jiran. Rasulullah SAW pernah memberikan ancaman kepada orang yang menyebabkan kegelisahan pada jiran lain melalui hadis daripada Abu Hurairah RA dalam sabdanya:

“Tidak akan masuk syurga, orang yang membuat jirannya tidak merasa aman daripada gangguannya.” (Riwayat Muslim)

Allah SWT turut menuntut hamba-Nya berbuat baik kepada jirannya dan menekankan kepentingan memelihara hubungan baik dengan jiran. Ini disampaikan melalui firman-Nya dalam surah An-Nisaa’ ayat 36:

“Dan hendaklah kamu beribadah kepada Allah dan janganlah kamu sekutukan Dia dengan sesuatu apa jua. Dan hendaklah kamu berbuat baik kepada kedua ibu bapa, kaum kerabat, anak-anak yatim, orang-orang miskin, jiran tetangga yang dekat dan jiran tetangga yang jauh, rakan sejawat, orang musafir yang terlantar dan juga hamba yang kamu miliki. Sesungguhnya Allah tidak suka kepada orang-orang yang sombong dan membangga-banggakan diri.”

Kejiranan yang peka, prihatin dan proaktif merupakan tonggak negara bagi memelihara kesejahteraan dan keharmonian dalam masyarakat.

Setiap unit dalam komuniti memainkan fungsi berbeza untuk saling melengkapi dalam mencapai objektifnya. Misalnya, objektif aktiviti surau berbeza dengan aktiviti oranisasi taman. Peranan lorong-lorong di taman pula bersifat lebih khusus daripada peranan persatuan taman.

Dalam setiap usaha, pentingnya ada kemuafakatan, persefahaman dan tolak ansur apabila hidup berjiran. Apabila komuniti kejiranan dapat dihidupkan dengan nilai-nilai mulia ini, impak yang baik dapat dirasai oleh seluruh masyakarat disekitarnya.

Orang-orang baik perlu bersatu dalam mengumpul kekuatan bagi menegakkan kebaikan dan memerangi kemungkaran serta kejahatan. Tiada sesiapa yang inginkan kejahatan mengetuk pintu rumah mereka.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Ramadan: Persiapan Diri Menyambut Tetamu Agung

Ramadan adalah tamu agung yang kedatangannya selalu dinanti-nantikan oleh mereka yang beriman dan bertakwa. Ramadan akan segera mendatangi. Bagaimana persiapan diri menghadapi tetamu agung dan penuh kemuliaan dan barakah ini?

Menyambut kehadiran Ramadan yang agung tentu persiapan yang dilakukan tidaklah sama dengan menyambut tetamu biasa yang mengunjungi rumah kita. Sewajarnya ia perlulah lebih rapi dan bersedia dengan bekalan-bekalan yang secukupnya. Ia tidaklah mungkin akan terwujud kecuali jika kita mempersiapkan diri dengan persiapan yang sebaiknya dan bersungguh-sungguh.

Ramadan adalah bulan yang penuh dengan rahmat dan keberkatan. Rasulullah Salallahu Alaihi Wasallam pernah bersabda bahawa, Ramadan adalah bulan penghulu (pemimpin) daripada sebelas bulan yang lainnya. Hanya mereka yang mengetahui keistimewaan Ramadan saja yang akan bergembira dan bahagia apabila Ramadan akan bertamu.

وَلَوْ أَرَادُوا الْخُرُوجَ لأعَدُّوا لَهُ عُدَّةً وَلَكِنْ كَرِهَ اللَّهُ انْبِعَاثَهُمْ فَثَبَّطَهُمْ وَقِيلَ اقْعُدُوا مَعَ الْقَاعِدِينَ

“Dan jika mereka ingin berangkat, tentulah mereka menyiapkan persiapan untuk keberangkatan itu, tetapi Allah tidak menyukai keberangkatan mereka, maka Allah melemahkan keinginan mereka dan dikatakan kepada mereka: “Tinggallah kamu bersama orang-orang yang tinggal itu.” (at-Taubah: 46)

Demikianlah perlunya ada persiapan! Jadi, sedari kini perlulah kita mempersiapkan diri menyambut tetamu Ramadan. Sebagaimana dalam ayat di atas, mereka dihukum dengan berbagai-bagai bentuk kelemahan dan kehinaan disebabkan keengganan mereka untuk melakukan persiapan.

Bersedialah kita mempersiapkan diri untuk menyambutnya. Bagaimana caranya? Langkah-langkah berikut ini tentunya dapat membantu kita meraikan Ramadan yang bertamu.

1. Mengulangkaji ilmu berkaitan dengan puasa

Hendaklah kita memasuki dan mengerjakan puasa Ramadan dengan ilmu dan pengetahuan, pedoman-pedoman yang baik, serta pengalaman-pengalaman yang telah lalu. Pelajaran berkaitan rukun, syarat sah, syarat batalnya puasa, perkara-perkara sunnah dan makruh, serta hikmah yang terkandung dalamnya perlulah diulang agar lebih memahamkan diri melaksanakan perintah Rukun Islam ke-3 ini.

Umar bin ‘Abdul ‘Aziz berkata: “Barangsiapa yang beribadah kepada Allah tanpa ilmu, maka dia akan membuat banyak kerosakan daripada mendatangkan kebaikan.”  (Al-Amru bil Ma’ruf, hal: 15)

2. Mempersiapkan diri dengan amal-amal kebaikan

Menenangkan jiwa dalam menyambut kehadiran Ramadan. Sebagaimana Rasulullah Salallahu Alaihi Wasallam dan para sahabat mempersiapkan kedatangan Ramadan sejak enam bulan sebelum bulan tersebut tiba.

Selain itu, memperbanyakkan amal kebaikan adalah merupakan salah satu bentuk keseriusan dan sungguh-sungguh dalam memuliakan datangnya Ramadan. Terutama pada bulan Sya’ban, Rasulullah Sallahu Alaihi Wasallam mengisinya dengan membanyakkan berpuasa pada bulan ini sebagai persiapan menghadapi bulan Ramadan.

Diriwayatkan daripada Usamah bin Zaid radhiallahu ‘anhuma bahawasanya beliau berkata: “Ya Rasulullah! Saya tidak pernah melihat engkau berpuasa dalam satu bulan dibanding bulan-bulan lain seperti engkau berpuasa pada bulan Syaaban?” Baginda Rasul menjawab, “Itu adalah bulan yang banyak manusia melalaikannya, terletak antara bulan Rejab dan Ramadan. Ia adalah bulan amalan-amalan diangkat menuju Rabb semesta alam. Dan saya suka jika amalanku diangkat dalam keadaan saya sedang berpuasa.” (HR an-Nasa’i)

3. Memperbanyak doa sejak bulan ini (Rejab dan Sya’ban)

Perbanyakkan doa agar Allah Subhanahu Wa Ta’ala mengurniakan kesihatan yang baik, tenaga, kelapangan, dan kesempatan mengerjakan puasa Ramadan pada kali ini. Selain itu, berdoalah agar Allah memberikan taufik dan hidayah-Nya agar kita dapat berpuasa dengan hati yang ikhlas, jujur, bersemangat dan jauh daripada riya’, ujub dan segala penyakit yang menghilangkan pahala puasa.

Bersedia dan bersemangat untuk melaksanakan segala latihan dan ujian pada bulan Ramadan dengan sempurna agar kita memperoleh tingkatan atau darjat sebagai muttaqin (orang yang bertakwa).

5. Memelihara perkataan dan mengawal perbuatan

Mempersiapkan diri untuk menjalani ibadah puasa dengan perkataan dan perbuatan yang baik dengan sepenuh hati serta ikhlas semata-mata kerana Allah.

Tinggalkan kebiasan-kebiasan yang memberatkan dan merugikan diri seperti berbelanja berlebihan, tenggelam dalam hiburan, membuang waktu dan melakukan perbuatan yang tidak mendatangkan faedah, kerana perkara tersebut sangat bertentangan dengan hikmah puasa.

7. Azam dan cita-cita yang tinggi

Sambutlah Ramadan dengan azam (tekad) dan cita-cita yang tinggi iaitu dengan mempertingkatkan ibadah pada pagi dan malam hari bagi melatih diri dan menyucikan jiwa. Caranya dengan memulakan ‘warm up’ kualiti dan kuantiti ibadah kita sedari bulan Rajab dan Sya’ban lagi.

Para Sahabat mempersiapkan diri menyambut Ramadan dengan sebaik-baiknya. Sebagaimana ulama salaf mengatakan:

كَانُوا يَدْعُوْنَ اللهَ سِتَّةَ أَشْهُرٍ أَنْ يُبَلِّغَهُمْ شَهْرَ رَمَضَانَ ثُمَّ يَدْعُوْنَ اللهَ سِتَّةَ أَشْهُرٍ أَنْ يَتَقَبَّلَهُ مِنْهُمْ

”Mereka (para sahabat) berdoa kepada Allah selama enam bulan agar mereka dapat berjumpai dengan bulan Ramadan.”

Tindakan mereka adalah menyatakan kerinduan akan datangnya bulan Ramadan. Tentunya, mereka tidak hanya berdoa, tetapi persiapan menyambut Ramadan mereka iringi dengan pelbagai amal ibadah.

Abu Bakr al-Warraq al-Balkhi rahimahullah mengatakan:

شهر رجب شهر للزرع و شعبان شهر السقي للزرع و رمضان شهر حصاد الزرع

“Rajab adalah bulan untuk menanam, Syaaban adalah bulan untuk mengairi dan Ramadan adalah bulan untuk menuai.”

السنة مثل الشجرة و شهر رجب أيام توريقها و شعبان أيام تفريعها و رمضان أيام قطفها و المؤمنون قطافها جدير بمن سود صحيفته بالذنوب أن يبيضها بالتوبة في هذا الشهر و بمن ضيع عمره في البطالة أن يغتنم فيه ما بقي من العمر

“Waktu setahun itu laksana sebuah pohon. Bulan Rejab adalah waktu menumbuhkan daun, Syaaban adalah waktu untuk menumbuhkan dahan, dan Ramadan adalah bulan menuai hasilnya, penuainya adalah kaum mukminin. (Oleh kerana itu), mereka yang ‘menghitamkan’ catatan amal mereka hendaklah bergegas ‘memutihkannya’ dengan taubat pada bulan-bulan ini, sedang mereka yang telah mensia-siakan umurnya dalam kelalaian, hendaklah memanfaatkan sisa umur yang dipinjamkan-Nya dengan sebaik-baiknya (dengan mengerjakan ketaatan) pada waktu tesebut.”

8. Ucapkan tahniah kepada saudara seiman

Ini sebagaimana diriwayatkan oleh Ahmad dan Nasa’i daripada Abu Hurairah Radhiallahu ‘anhu bahawa Rasulullah sentiasa menggembirakan para sahabat baginda ketika tibanya bulan Ramadan.

Rasulullah menggembirakan para sahabat sebagaimana sabdanya:

“Sesungguhnya akan datang kepada kamu bulan Ramadan, bulan yang diberkati, Allah mewajibkan kamu berpuasa di dalamnya. Pada bulan Ramadan, dibuka pintu-pintu syurga, dikunci semua pintu neraka, dibelenggu semua syaitan. Di malamnya ada satu malam yang lebih baik daripada seribu bulan. Barangsiapa yang tidak memperoleh kebajikan pada malam itu, bererti diharamkan baginya segala kebaikan untuk dirinya.”

“Telah datang kepada kalian Ramadan bulan penuh berkah. Allah mewajibkan ke atas kalian berpuasa. Pintu langit dibuka dan pintu neraka ditutup.”

[HR an-Nasai dalam kitab Shahih Al Jami’ no.55]

Agar buah dapat dipetik pada bulan Ramadan, harus ada benih yang disemai, dan ia harus subur sehingga menghasilkan buah yang rimbun. Puasa, qiamullail, bersedekah, dan pelbagai amal soleh di bulan Rejab dan Syaaban, semua itu untuk menanam amal soleh pada bulan Rejab dan disuburkan pada bulan Syaaban. Tujuannya agar kita dapat menuai kelazatan puasa dan beramal soleh pada bulan Ramadan, kerana lazatnya Ramadan hanya mampu dirasakan dengan kesabaran, perjuangan, dan ia tidak datang begitu saja.

Hari-hari Ramadan tidaklah banyak, perjalanan hari-hari itu begitu cepat. Oleh sebab itu, sewajarnya kita persiapkan dengan sebaik-baiknya agar tiada penyesalan yang bertamu.

Semoga dengan kesungguhan dalam menyambut kehadiran Ramadan ini, kita dapat meraih kecemerlangan dengan menggapai ‘Piala Takwa’ yang disarankan Allah dalam ayat 183 surah al-Baqarah:

يَا أَيُّهَا الَّذِينَ آمَنُوا كُتِبَ عَلَيْكُمُ الصِّيَامُ كَمَا كُتِبَ عَلَى الَّذِينَ مِنْ قَبْلِكُمْ لَعَلَّكُمْ تَتَّقُونَ

“Wahai orang-orang yang beriman, diwajibkan ke atas kamu berpuasa sebagaimana diwajibkan ke atas orang-orang sebelum kamu agar kamu bertakwa.”

Oleh: Atriza Umar
Rujukan: Hadirmu Dinanti, Ramadan di Rumah Kami

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM Saran Amal Politik Matang

Selaras dengan perkembangan zaman dan juga detik-detik menghampiri tahun 2020, ketika mana Malaysia menyasarkan untuk menjadi sebuah negara maju yang berpendapatan tinggi, Pertubuhan  IKRAM  Malaysia (IKRAM) menyeru seluruh warga Malaysia dari segenap bangsa, agama, pangkat dan latar belakang untuk bersama-sama melakukan satu revolusi minda dalam berinteraksi dengan pelbagai isu politik tanah air.

Paksi berpolitik warga Malaysia perlulah diubah dari sekadar menjadi penyokong taksub dan membuta tuli berdasarkan sentimen kumpulan dan kepentingan peribadi sahaja kepada sokongan berasaskan pemikiran yang kritis,  kepentingan rakyat teramai dan kesejahteraan yang mapan untuk hidup bersama bertunjangkan semangat ukhuwah insaniah (persaudaraan sejagat).

Sikap ‘you are either with us, or against us‘ yang membelenggu jiwa rakyat Malaysia dalam berpolitik, perlu dirungkaikan dan digantikan dengan sikap yang lebih matang dengan melihat setiap ahli politik dan parti-parti politik sebagai ‘khadam’ rakyat dan bukannya ‘tuan’ mereka.

Sindrom untuk melihat dan mengangkat parti politik dan orang politik sebagai ‘tuan’ hanya akan menjadikan rakyat Malaysia berterusan dirundung minda tertawan (captive mentality) yang akhirnya membawa kepada perhambaan kepada sesama manusia dan budaya ‘patronage‘ yang tiada kunjung padam.

Hal ini amat tidak sihat bagi warga negara maju, Malaysia yang baru. Budaya politik sedemikian hanya akan menjumudkan pemikiran rakyat dan akhirnya membawa kepada sikap prejudis dan buruk sangka.

Sangat malang pada hari ini di Malaysia masih berleluasa budaya politik kurang matang. Apabila seseorang menyokong secara terbuka sesebuah parti politik pilihannya maka orang itu dianggap telah bermusuh atau berkonfrontasi dengan parti politik yang lain. Budaya ini tidak mencerminkan minda kelas pertama, bahkan ia mempamerkan sikap primitif sebuah masyarakat dunia ketiga.

Begitu juga halnya, apabila seseorang atau sesebuah NGO memberi penghargaan terhadap satu kebaikan sesebuah parti politik, masyarakat lantas menisbahkannya sebagai taksub dan membela parti tersebut. Sebaliknya, jika sesiapa mengkritik sesuatu parti, maka dia dengan segera dinisbahkan berada dengan parti lawan.

Masyarakat sepatutnya dididik untuk menyedari bahawa mereka adalah ‘king maker‘ yang menentukan nasib parti dan ahli politik. Maka, mereka bebas untuk memilih, memuji, berpihak, mengkritik dan membangkang mana-mana parti politik ataupun pemimpin politik, berdasarkan hujah dan rasional.

Pertimbangan bagi rakyat dalam memilih untuk menyokong atau membangkang sesuatu parti politik pula sewajarnya berdasarkan polisi dan idea membangunkan negara bangsa dan juga pencapaian (track record) parti atau ahli-ahli politik tersebut.

IKRAM mengajak warga Malaysia menghayati prinsip penegakan keadilan dan penunaian amanah sebagai paksi kepada penglibatan mereka dalam politik selaras dengan tuntutan Surah an-Nisaa’, ayat ke-58:

إِنَّ اللَّهَ يَأْمُرُكُمْ أَنْ تُؤَدُّوا الْأَمَانَاتِ إِلَىٰ أَهْلِهَا وَإِذَا حَكَمْتُمْ بَيْنَ النَّاسِ أَنْ تَحْكُمُوا بِالْعَدْلِ ۚ إِنَّ اللَّهَ نِعِمَّا يَعِظُكُمْ بِهِ ۗ إِنَّ اللَّهَ كَانَ سَمِيعًا بَصِيرًا

Sesungguhnya Allah menyuruh kamu supaya menyerahkan segala jenis amanah kepada ahlinya (yang berhak menerimanya), dan apabila kamu menjalankan hukum di antara manusia, (Allah menyuruh) kamu menghukum dengan adil. Sesungguhnya Allah dengan (suruhanNya) itu memberi pengajaran yang sebaik-baiknya kepada kamu. Sesungguhnya Allah sentiasa Mendengar, lagi sentiasa Melihat.

IKRAM juga menyeru agar semua warga Malaysia konsisten dalam meletakkan kepentingan negara dan ummah sejagat berteraskan nilai-nilai Islam yang universal mengatasi kesempitan sikap kepuakan dan asabiyah kepartian dalam berpolitik.


YADIM, IKRAM bincang ruang kerjasama

Kunjungan tersebut bertujuan untuk mengeratkan ukhuwah di samping membincangkan bagaimana kerjasama antara YADIM dan IKRAM dapat diwujudkan dalam konteks dakwah di Malaysia.

YADIM diwakili Pengarah Bahagian Pengurusan dan Pembangunan NGO, En Zamani Mohd Karulani dan Penolongnya, En Shukri disambut oleh Presiden IKRAM Dr Hj Mohd Parid Sheikh Ahmad, Setiausaha Agung Hj Mahdzir Md Isa, Ketua Pegawai Operasi Hj Nordin Shafie.

Memberikan pandangan kepada YADIM yang menguruskan 122 NGO Islam, Dr Parid berkata, asas YADIM ialah ia perlu membina fikrah manusia dan mengajak manusia kepada Islam.

“Dalam segala hal, kita mengambil sikap tegas. Apabila ummah telah sedar dan faham, mereka perlu diasuh.”

Menurutnya, pada peringkat awal perlulah dibangunkan kesedaran, kemudian perlu dibina ilmu pengetahuan dan kepakaran.

“Timbangan iman Abu Bakar perlu dihayati. Pegangan beliau memerangi mereka yang tidak mahu membayar zakat harus diteladani,” kata beliau.

Tambahnya, setelah puluhan tahun negara ini merdeka, kita tidak ke mana-mana.

“Mekanisme atau pendekatan damainya ialah rasionalisasi, penghujahan, engagement dengan semua dan bergaul dengan semua.”

Beliau menjelaskan bahawa pendekatan yang disarankan bukan dengan bergaduh dan bukan pada orang Melayu sahaja.

“Kita perlu uruskan perbezaan, wujudkan kesatuan umat dan jadikan segala itu faktor penyatu dan membina. Seterusnya mereka jadikan kita sebagai rujukan,” demikian saran Dr Parid kepada delegasi YADIM.

Menurutnya, dengan keistimewaan ini, kita boleh mengetuai dan memimpin mereka.

“Kita minoriti kerana tidak melakukan dakwah. Kita perlu bawa arus majoriti penduduk Muslim Asia Tenggara,” tegasnya.

Dalam pertemuan tersebut, YADIM turut menyatakan minat untuk bekerjasama dengan IKRAM dalam aktiviti dakwah kepada yang bukan Islam melalui Hidayah Centre Foundation (HCF).

Sementara itu, Hj Mahdzir berpendapat, YADIM atau mana-mana jabatan atau agensi Islam perlu bergerak berdasarkan maklumat dan data yang mementingkan impak dan hasil (outcome-based) sesuatu gerak kerja.

Beliau memberi contoh asnaf yang tidak mahu keluar dari kesempitan hidupnya, ingin berterusan menerima zakat dan tidak mahu berusaha keluar daripada tahap kehidupannya.

“Ia seperti orang yang berterusan tidak sempurna Islamnya kerana tidak boleh pergi haji. Mereka perlu diberi kesedaran, kefahman dan bantuan agar hasilnya mereka dapat dikeluarkan dari asnaf ini hingga menjadi mampu dan kaya,” jelasnya.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kempen i-FIT pupuk gaya hidup sihat

Bertujuan untuk meningkatkan kesedaran tentang kepentingan gaya hidup sihat, memupuk amalan pemakanan sihat serta membudayakan aktiviti fizikal sebagai rutin hidup seharian, pelancaran kempen telah disempurnakan oleh Presiden IKRAM, Dr Hj. Mohd Parid Sheikh Ahmad semalam.

“Tubuh badan adalah penting tetapi emosi juga perlu dibereskan kerana emosi antara sebab keadaan tubuh badan boleh merudum”, kata beliau semasa ucapan perasmian.

Tambahnya, keceriaan juga perlu ada supaya kita dapat menempuhi dunia dengan lebih yakin dan sebagai persiapan untuk tubuh badan kita.

Ucapan Hj Nahar, Dr Mohd Parid dan antara kakitangan yang hadir

Kempen ini membuktikan keprihatinan IKRAM terhadap isu kesihatan dan keselamatan serta pengamalan salah satu daripada 10 ciri individu Muslim iaitu mempunyai tubuh badan yang kuat (qawiyyul jism).

Ketika berucap tentang kepentingan menjaga kesihatan, beliau mengambil contoh teladan kekuatan daripada kisah seorang sahabat bernama al-Qa’qa’ ibn Amr at-Tamimi RA.

Menjadi timbalan panglima kepada Khalid Al-Walid RA, al-Qa’qa’ merentas padang pasir bersama 7,000 orang bala tenteranya dalam masa seminggu dan terus menyertai pertempuran setelah sampai di medan peperangan.

“7,000 tentera di bawah pimpinan al-Qa’qa’ merentas dengan unta, kuda, berjalan kaki bersama bekalan-bekalannya, sampai di medan peperangan terus bertempur tanpa berehat. Mereka ini sangat ‘fit’,” jelasnya.

Taklimat kesihatan oleh Dr Mohd Afiq Mohd Nor, Setiausaha IKRAM Health dan pemeriksaan kesihatan

Dr Parid turut berharap, dengan menjaga kesihatan, para aktivis IKRAM tetap aktif menjalankan kerja-kerja dakwah meskipun bertambah usia.

“Kalau boleh, dengan menjaga kesihatan, harapnya walaupun kita tua tapi tetap sihat”, tambah beliau.

Majlis pelancaran turut disajikan dengan ucapan Setiausaha Agung IKRAM, Hj Nahar Md Nor, taklimat kempen i-FIT 2017, taklimat dan pemeriksaan kesihatan oleh IKRAM Health.

Sepanjang kempen i-FIT berlangsung, seluruh kakitangan Ibu Pejabat IKRAM akan terlibat dengan aktiviti seperti kelas ‘fitness’, pertandingan ping pong, ceramah dan pemeriksaan kesihatan, derma darah dan gotong-royong.

Hadiah menarik bakal menanti kakitangan yang paling banyak menurunkan berat badan pada sepanjang tempoh kempen kesihatan tersebut berlangsung.


KL Summit 2019 inisiatif solusi untuk ummah

Penganjuran KL Summit 2019 bertujuan untuk menjadi platform para pemikir, intelektual, ulama, ahli politik dan para pemimpin masyarakat daripada negara-negara Islam membincangkan pelbagai isu dan solusi untuk pembinaan ummah.

Isu-isu yang menjadi kepentingan bersama turut dibincangkan termasuk keadaan semasa ummah, pemenjaraan umat Islam di seluruh dunia, penghijrahan besar umat Islam akibat perang saudara dan kebangkitan Islamofobia.

Pemimpin-pemimpin utama negara yang hadir sidang kemuncak ini adalah Emir Qatar, Syeikh Tamim bin Hamad al-Thani, Presiden Turki, Recep Tayyip Erdogan, Presiden Iran, Dr Hassan Rouhani dan Penasihat Negeri kepada Presiden Uzbekistan, Rustam Karimov.

Para pemimpin Pertubuhan IKRAM Malaysia (IKRAM) turut menghadiri KL Summit 2019 yang diketuai oleh Presiden Dr Hj Mohd Parid Sheikh Ahmad diiringi Timbalan Presiden Hj Badlishah Sham Baharin, Setiausaha Hj Mahdzir Md Isa, Ketua Wanita Ustazah Sallawahiu Mohd Salleh dan Hj Shahrul Aman Mohd Saari.

Sidang kemuncak empat hari ini memberikan tumpuan kepada tujuh teras utama iaitu pembangunan dan kedaulatan negara, keadilan dan kebebasan, keamanan, keselamatan dan pertahanan, perdagangan dan pelaburan serta teknologi dan tadbir urus Internet.

Buat julung kalinya Sidang Kemuncak KL Youth 2019 bertemakan ‘Pemberdayaan Belia dalam Menghadapi Cabaran Global’ diadakan untuk membincangkan peranan belia dalam pembangunan negara-negara Islam.

Sidang kemuncak kali ini dilihat mampu menjadi inisiatif awal bagi mencetuskan pelbagai pandangan, cadangan dan solusi dan seterusnya mampu menggerakkan ke arah platorm yang lebih besar untuk bekerjasama secara praktikal antara negara-negara Islam.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Ramadan: A month of renewal

Alhamdulillah. It is the time of the year when Muslims the world over prepare for the coming of the holy month of Ramadan; thirty days of physical, emotional, mental, and spiritual purification.

It is highly likely that the sighting of the new crescent moon will be on the 12th of April, meaning that Muslims will begin their fast the day after. The actual visibility of the crescent depends on various factors. This includes atmospheric conditions, the absence or presence of clouds, and the distance between the sun and the moon on the horizon.

For adherents of the Islamic faith, Ramadan is the month in which the first verses of the Quran were revealed to the Prophet Muhammad (PBUH), more than 1,400 years ago. Throughout the month, observing Muslims fast just before the crack of dawn right up to the start of dusk. The markers are the Fajr and Maghrib prayers; the former a starting point while the latter is when the daily fast ends.

Fasting is one of the five pillars of Islam, along with the profession of Shahadah (Muslim declaration of faith), daily prayers, Zakat (paying of alms) and performing the Hajj pilgrimage to Mecca if one is physically and financially capable.

Fasting is not merely physical abstention from food, drink, and sexual intimacy. The intention behind such an act is to achieve Taqwa, or consciousness of God. Many other religious traditions place due significance to this form of worship, including the Hindus who practice on new moon days, and during festivals such as Shivarati, Saraswati, and Puja.

The same can be said of Jews, who fast during Yom Kippur or the Day of Atonement. Although the guidelines behind fasting might be different, the aforementioned traditions highlight a common need to intentionally remove oneself from physical desires, so as to be closer to the Divine.

We might have heard that fasting teaches us to understand what the poor and impoverished go through on a daily basis. This is somewhat true, but is not the only reason behind a willing abstention from physical pleasures.

As mentioned, the primary objective of holding on to a fast is that we achieve Taqwa. The remembrance of God acts as a catalyst to our cognisance of thoughts and actions. This state enables us to conduct ourselves with a greater sense of humility and sincerity, which is the blessed way of God’s messengers.

Fasting is also an act that facilitates the process of being free. In our modern world, much has been made about the concept of freedom and how it ought to be upheld at both the individual and societal level.

However, the freedom that is touched upon here is of a much deeper resonance in that we learn to establish freedom against our own desires. Fasting teaches us that we are capable to resist temptation, and to remove ourselves from inane chatter and idle talk.

Although we might take it for granted, the guarding of one’s tongue is actually an almost herculean task. How often do we speak of others in negative light, justifying such action as normal gossip? How often do we inflate our egos by speaking boastfully of our many achievements?

Ramadan is the time when we can take a step back, and wilfully say “I am in control of myself and my actions!” In terms of speech or lisan, we have to first ask ourselves if what we intend to say is true. The veracity of such claims leads us to the second point; is it necessary? In understanding necessity, we ought to reflect if our words will be of benefit to others, or otherwise.

In ‘Purification of the Heart: Signs, Symptoms and Cures of the Spiritual Diseases of the Heart’, a translation of Imam al-Mawlud’s ‘Matharat Al-Qulub’ by Shaykh Hamza Yusuf, freedom is thought to be achieved when one realises the qualities of shame and humility, and empties him/herself from their opposites (shamelessness and arrogance).

Freedom has real meaning, for example, when a situation of temptation arises and one remains God-fearing, steadfast, and in control of one’s actions. This holds true even when the temptation produces flickers of desire in person, who nonetheless refrains from indulging. Imam Mawlud adds that there is no salvation “like the heart’s salvation given that all the limbs respond to its desires.”

If one’s heart is safe, it naturally follows that his/her limbs are safe too, for the limbs carry out deeds galvanised by the heart. On the contrary, the limbs of the corrupt become instruments through which corruption is spread and becomes ubiquitous. At its most fundamental, fasting helps us attain a sound heart (though the process takes years, if not a lifetime).

In writing this, I am advising myself first and foremost. It is hoped that this Ramadan will open our hearts to carry out good deeds, as well as to clear our tired minds from the hullabaloo of the 9-5.

Everything that is good comes from God Almighty, while all errors, flaws, and mistakes are of my own doing. It would be wise to remember that we are all in this together. Ramadan Mubarak!

Arief Subhan merupakan seorang Pembantu Penyelidik bagi ‘Political Futures Experts Group (PFEG)’ di Institut Antarabangsa Pemikiran dan Tamadun Islam (ISTAC).

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Para rasul berakhlak terpuji, menentang yang keji

Serangkap syair yang masyhur nukilan penyair terkenal berasal dari Mesir, Ahmad Syauqi (1868-1932) tentang akhlak mafhumnya:

“Sesungguhnya kewujudan bangsa-bangsa itu selagi ada akhlaknya. Sekiranya akhlak mereka telah tiada, merekapun turut tiada.”

Ungkapan ini selari dengan ajaran Islam yang menjadikan neraca kesempurnaan iman seseorang mukmin itu pada akhlaknya. Dalam sepotong hadis, Nabi SAW bersabda maksudnya:

“Orang-orang beriman yang paling sempurna imannya ialah yang paling elok akhlaknya.” (HR Abu Daud dan lain-lain)

Baginda SAW sendiri merupakan insan yang paling tinggi akhlaknya. Hal ini ditegaskan oleh Allah SWT dalam firman-Nya yang bermaksud:

“Dan bahawa sesungguhnya engkau mempunyai akhlak yang amat mulia.” (Al-Qalam 68:4)

Selain Nabi Muhammad SAW, Allah SWT juga memuji akhlak rasul-rasul yang lain. Contohnya Allah memuji:

i. Nabi Nuh AS: “Sesungguhnya dia adalah seorang hamba yang bersyukur.” (Al-Israa’ 17:3)

ii. Nabi Ismail AS: “Sesungguhnya dia adalah benar menepati janji dan adalah dia seorang Rasul, lagi berpangkat Nabi.” (Maryam 19:54)

iii. Nabi Isa AS: “Serta (diperintahkan daku) taat dan berbuat baik kepada ibuku, dan Dia tidak menjadikan daku seorang yang sombong takbur atau derhaka.” (Maryam 19:32)

iv. Nabi Yahya AS: “Dan dia taat serta berbuat baik kepada ibu bapanya, dan dia pula tidak sombong angkuh atau derhaka.” (Maryam 19:14)

Allah SWT juga merakamkan bahawa mereka bukan sahaja memiliki akhlak yang sangat mulia, malah mereka turut berjuang bermatian-matian melawan kemungkaran dan keruntuhan akhlak kaum mereka.

Dakwah mereka bukan sekadar mengajak kaum mereka menyembah Allah Yang Esa dan menjauhi penyembahan berhala serta tuhan-tuhan palsu yang lain, sebaliknya mereka mengkritik dan mengecam akhlak dan budaya buruk yang diamalkan oleh kaum mereka.

Sebagai contoh, marilah kita menelusuri sebahagian kisah mereka.

Nabi Nuh AS berhadapan dengan kaumnya yang sombong, menghina dan memandang rendah kepada golongan bawahan yang miskin sehinggakan mereka menjadikan alasan tidak mahu menyahut seruan Nuh agar beriman kepada Allah semata-mata kerana pengikut Nuh AS terdiri daripada golongan yang hina-dina pada pandangan mereka.

Mereka menjawab: “Patutkah kami percaya kepadamu, sedang engkau semata-mata diikut oleh orang-orang yang rendah (pangkatnya dan hina pekerjaannya)?” (Asy-Syu’araa’ 26:111)

Cemuhan mereka dijawab oleh Nuh AS:

Nabi Nuh berkata: “Dan apalah ada kaitannya pengetahuanku dengan (pangkat dan) pekerjaan mereka? Sebenarnya hitungan amal mereka hanya terserah kepada Tuhanku; kalaulah kamu menyedari dan memahaminya (kamu tidak berkata demikian).” (Asy-Syu’araa’ 26:112-113)

Hud AS pula menegur kaumnya yang suka bermewah-mewah dan bermegah-megah dengan harta dan pembangunan material yang hebat di samping berkelakuan keji dan ganas terhadap golongan bawahan.

“Patutkah kamu mendirikan pada tiap-tiap tempat yang tinggi bangunan-bangunan yang tersergam, padahal kamu tidak membuatnya dengan sesuatu tujuan yang baik. Dan kamu pula bersusah payah mendirikan istana-istana dan benteng-benteng yang kukuh dengan harapan hendak kekal hidup selama-lamanya? Dan apabila kamu memukul atau menyeksa, kamu melakukan yang demikian dengan kejam bengis?” (Asy-Syu’araa’ 26:128-130)

Nabi Soleh AS mengkritik kaumnya yang bermewah-mewah dengan hasil pertanian dan pembangunan kebendaan yang tidak kurang seperti kaum Nabi Hud AS.

“Adakah (kamu fikir), bahawa kamu akan dibiarkan sentiasa bersenang-senang dalam nikmat-nikmat yang ada di dunia ini? Dalam taman-taman (yang indah permai) dan mata air-mata air (yang mengalir) dan kebun-kebun tanaman serta pohon-pohon tamar (kurma) yang buah mayangnya halus lembut? Dan kamu memahat sebahagian daripada gunung-ganang sebagai tempat tinggal – dengan bijak dan bersungguh-sungguh?” (Asy-Syu’araa’ 26:146-149)

Nabi Lut AS mengecam kaumnya yang mengamalkan hubungan sejenis secara terang-terangan tanpa segan dan silu.

“Patutkah kamu melakukan hubungan jenis dengan lelaki daripada kalangan manusia, dan kamu tinggalkan apa yang diciptakan oleh Tuhan kamu untuk kamu (melakukan hubungan yang halal) daripada badan isteri-isteri kamu? (Kamu orang-orang yang bersalah) bahkan kamu adalah kaum yang melampaui batas!” (Asy-Syu’araa’ 26:165-166)

Nabi Syuaib AS berhadapan dengan kaum yang tidak amanah dalam urusan perniagaan. Dan beliau dengan lantang menegur perbuatan yang mungkar itu.

“Hendaklah kamu menyempurnakan sukatan cupak-gantang, dan janganlah kamu menjadi golongan yang merugikan orang lain. Dan timbanglah dengan neraca yang betul timbangannya. Dan janganlah kamu mengurangi hak-hak orang ramai, dan janganlah kamu bermaharajalela melakukan kerosakan di bumi.” (Asy-Syu’araa’ 26:181-183)

Contoh-contoh yang dikemukakan di atas jelas menunjukkan landasan serta hala tuju perjuangan para nabi dan rasul sejak Nabi Adam AS hingga Nabi Muhammad SAW bukan hanya sekadar mengajak manusia melakukan ibadah khusus seperti solat, puasa dan zikir semata-mata.

Sebaliknya, mereka diutuskan untuk menentang sebarang bentuk kemungkaran dan akhlak yang keji, dan membina kehidupan berlandaskan nilai murni dan akhlak terpuji.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


AS umum bantuan untuk Ukraine

White House mengesahkan pada Selasa bantahan pentadbiran AS terhadap mengenakan zon larangan terbang ke atas Ukraine dan pembekalan pesawat jet ke Kyiv, walaupun ada permintaan daripada Presiden Ukraine, Volodymyr Zelensky.

Jurucakap Rumah Putih, Jen Psaki berkata, walaupun ada  permintaan tersebut, Rumah Putih masih tidak menyokong pengenaan zon larangan terbang ke atas Ukraine atau penyediaan pesawat tempur baharu kepada tentera udara Ukraine.

“Saya akan ambil perhatian bahawa (Pentagon) telah mengatakan bahawa menambah pesawat ke Ukraine tidak mungkin mengubah dengan ketara keberkesanan tentera udara Ukraine berbanding keupayaan Rusia,” kata Psaki kepada Kaitlan Collins.

Tambahnya lagi, pemindahan pesawat ini mungkin silap difahami sebagai peningkatan, dan boleh membawa kepada reaksi Rusia yang ketara.

“Ini adalah penilaian tentang risiko, dan penilaian ini tidak diubah.”

Berkenaan dengan mengenakan zon larangan terbang, Psaki berkata bahawa Presiden AS melihat keputusan yang dibuat dari perspektif kepentingan keselamatan negara serta keselamatan global.

“Kami masih percaya bahawa mengenakan larangan tersebut akan menjadi langkah peningkatan yang boleh membawa kepada peperangan dengan Rusia dan saya tidak fikir terdapat ramai penyokong untuk itu di kongres pada ketika ini,” jelasnya sambil menyatakan perjuangan Biden dan pasukannya untuk Ukraine mendapatkan bantuan tambahan.

Zelensky dijadualkan berucap pada sesi bersama Kongres pada Rabu.

Sebelumnya pada Selasa, Presiden Ukraine meminta lebih banyak bantuan ketenteraan kepada Dewan Rakyat Kanada dan menggesa Kanada menyokong penutupan ruang udara Ukraine kepada pesawat tentera Rusia.

Terbaharu, pegawai Amerika Syarikat berkata bahawa Joe Biden akan mengumumkan pakej bantuan ketenteraan baharu kepada Ukraine pada Rabu selepas Zelensky berucap di Kongres.

“Bantuan baharu itu akan merangkumi lebih banyak senjata pertahanan yang telah disediakan oleh Amerika Syarikat kepada Ukraine, termasuk peluru berpandu antipesawat Stinger serta peluru berpandu antiperisai Javelin.”

Beliau turut menyatakan bahawa Biden dijangka mengumumkan tambahan $800 juta bantuan keselamatan kepada Ukraine, menjadikan jumlah keseluruhan yang diumumkan oleh Presiden AS hanya minggu lalu kepada USD1 bilion.

Terdahulu, jumlah bantuan yang diumumkan oleh pentadbiran Biden kepada Ukraine berjumlah USD2 bilion dan Wall Street Journal adalah yang pertama melaporkan bantuan baharu itu.

Akhbar Kesatuan Eropah (EU) melaporkan pada Selasa bahawa Roman Abramovich, pemilik kelab Inggeris Chelsea dan ahli perniagaan Rusia yang rapat dengan Presiden Rusia Vladimir Putin, termasuk dalam senarai individu yang dikenakan sekatan pencerobohan Rusia ke atas Ukraine.

Menteri Kewangan Perancis, Bruno Le Maire mengumumkan lebih awal bahawa menteri kewangan Eropah telah secara rasmi bersetuju untuk memulakan sekatan terpantas dan paling berkuasa yang diterima pakai oleh Kesatuan Eropah dalam sejarahnya, mensasarkan oligarki Rusia dan pelobi mahupun propagandis yang mempromosikan naratif Kremlin (Rusia) tentang keadaan di Ukraine.

Abramovich yang disifatkan oleh EU sebagai rapat dengan Vladimir Putin adalah salah seorang daripada 15 individu yang dimasukkan ke dalam senarai EU pada hari Selasa.

Semua individu yang disekat akan dibekukan aset mereka serta kemasukan atau transit mereka melalui wilayah EU, dan warga EU serta syarikat dilarang daripada menyediakan dana kepada mereka.

Kesatuan Eropah menyatakan bahawa hubungan yang panjang dan rapat yang mengikat Abramovich dengan Vladimir Putin membantu Abramovich mengekalkan kekayaannya yang besar.

Ketua dasar luar EU, Josep Borrell berkata, blok itu mensasarkan mereka yang mempunyai peranan utama dalam maklumat salah yang mengiringi perang Putin terhadap rakyat Ukraine.

Dalam pada itu, Presiden Ukraine Volodymyr Zelensky menyatakan dalam klip video yang disiarkan di Telegram, askar Rusia mengambil bahagian dalam pencerobohan Ukraine.

“Dengar apa yang saya perkatakan dengan teliti, anda akan memahami segala-galanya. anda tidak akan mengambil apa-apa daripada Ukraine. Tetapi, anda akan mengambil banyak nyawa, tetapi anda juga akan mengambil nyawa anda sendiri,” kata Zelensky memberitahu tentera Rusia.

Volodymyr Zelensky berkata bahawa pihak berkuasa Ukraine mendengar bantahan tentera Rusia semasa perbincangan mereka.

“Kami mendengar apa yang anda fikirkan tentang perang yang sia-sia ini, tentang rasa malu ini, tentang keadaan anda, kata-kata anda antara satu sama lain dan dengan keluarga anda, kami dengar semua, kami buat kesimpulan.”

Presiden Ukraine menawarkan kepada askar Rusia apa yang disifatkannya sebagai ‘peluang’ dan berkata:

“Bagi pihak rakyat Ukraine, saya memberi anda peluang, peluang untuk terus hidup. Jika anda menyerah kepada pasukan kami, kami akan merawat anda cara orang yang sepatutnya dilayan dengan sopan, maka pilihlah.”

Dalam pada itu, tanpa mengemukakan bukti, Zelensky mendakwa bahawa Rusia kehilangan 80 pesawat perang dan ratusan helikopter serta menyatakan bahawa peralatan ketenteraan yang ditinggalkan oleh askar Rusia yang lari daripada pertempuran melindungi Ukraine.

“Hari ini, tentera Rusia benar-benar salah satu pembekal peralatan kepada tentera kami. Mereka tidak dapat membayangkan perkara sedemikian walaupun dalam mimpi ngeri,” kata Zelensky.

Dalam perkembangan lain, Washington menjelaskan hubungan perjanjian nuklear dengan Iran dan  sekatan terhadap Rusia.

Jabatan Negara AS berkata bahawa mencapai persetujuan dengan Iran berhubung program nuklearnya tidak akan menjadi cara bagi Rusia untuk melepaskan diri daripada sekatan yang dikenakan ke atasnya selepas pencerobohannya ke atas Ukraine bulan lepas.

Jurucakap Jabatan Negara AS, Ned Price menjawab soalan sama ada perjanjian nuklear yang berpotensi akan membolehkan Rusia mengelak sekatan Barat, dan Price berkata:

“Kami tidak akan membenarkan penyertaan Rusia dalam projek nuklear yang merupakan sebahagian daripada penyambungan semula sepenuhnya nuklear. Kedua-dua ini adalah perkara yang berasingan.”

Rundingan nuklear Iran di Vienna digantung minggu lalu selepas Rusia berkata ia mahukan jaminan bertulis bahawa sekatan ke atas pencerobohan Ukraine tidak akan menjejaskan urusan masa depannya dengan Tehran.

Ditanya bagaimana sekatan baharu itu akan dilaksanakan jika beberapa urus niaga dikecualikan, Price berkata:

“Saya fikir dua perkara boleh menjadi benar. Pertama, perjanjian nuklear yang berpotensi tidak akan menjadi saluran bagi Rusia untuk melepaskan diri daripada sekatan yang dikenakan ke atasnya kerana perang di Ukraine.”

Tambahnya lagi, mereka tidak akan mengenakan sekatan ke atas Rusia kerana penyertaannya dalam projek nuklear yang merupakan sebahagian daripada perjanjian nuklear dengan Iran.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Curang dan dicurangi dalam rumah tangga

Alam perkahwinan sebenarnya bukan hanya dihiasi dengan hal-hal yang indah sahaja, namun di dalamnya pelbagai cabaran akan dilalui baik oleh suami mahupun isteri.

Sedangkan rumah tangga Rasulullah SAW pun dilanda ujian, apatah lagi kita, insan biasa.

Dewasa ini, fenomena curang dalam rumah tangga seolah-olah bukan rahsia lagi. Di mana-mana kita dapat mendengar dan membaca kes-kes kecurangan yang dilakukan oleh si suami mahupun si isteri.

Fenomena ini bukan setakat berlegar dalam kalangan masyarakat awam, tapi turut menjangkiti golongan agamawan! Demikianlah betapa liciknya syaitan dalam memilih mangsanya, tidak kira yang berilmu agama ataupun tidak.

Jika tidak melayan, pasti takkan berlaku curang. Begitulah kata-kata segelintir individu yang pernah dikhianati oleh pasangannya. Ya, curang itu bukan takdir namun sebuah pilihan.

Rasulullah SAW pernah mengatakan bahawa apabila seorang lelaki berdua-duaan dengan seorang perempuan, maka pastilah ada syaitan menjadi orang ketiganya. Syaitan akan berusaha memujuk rayu kedua-dua individu tersebut untuk melakukan dosa.

Terlebih lagi pada zaman kita sekarang yang serba moden ini, begitu mudah untuk lelaki dan perempuan saling berduaan, saling berbalas mesej melalui Whatsapp, Facebook Messenger, Instagram dan lain sebagainya padahal tiada keperluan yang mustahak.

Mereka saling meluah yang akhirnya bercerita tentang masalah rumah tangga masing-masing sehinggalah syaitan berjaya menjerumuskan mereka ke dalam dosa yang bertopengkan jatuh cinta secara tidak sengaja.

Padahal jika kita amati, perbuatan sedemikian adalah disengajakan. Sepatutnya apabila seseorang itu menyapa kita (yang bergelar suami atau isteri) tanpa ada hal-hal yang penting, tidak perlulah kita untuk melayaninya.

Banyak perkara lain yang bermanfaat boleh dilakukan selain daripada melayani mesej-mesej atau luahan-luahan mereka yang sengaja hendak menarik perhatian anda, walhal ia pun telah mengetahui status anda sebagai suami atau isteri orang.

Apa pun bentuk permasalahan yang menimpa rumah tangga anda, adalah lebih baik dan sangat tepat untuk suami isteri saling meluah dan berbincang, saling memberi dan mendengar pandangan masing-masing sehinggalah solusi ditemukan, bukannya lari dan mencari tempat curhat (curahan hati) yang tidak halal bagi anda.

Betapa ramai orang hidup membujang di luar sana, bersedih hati kerana tidak mempunyai pasangan yang dapat berkongsi pahit manis kehidupan ini. Nah, anda yang sudah dianugerahi isteri ataupun suami, mengapa tidak bersyukur?

Perkahwinan bukan hanya sekadar cinta tapi amanah dan tanggungjawab. Kelak di akhirat, setiap suami dan isteri akan diminta pertanggungjawaban atas rumah tangga mereka semasa di dunia, adakah menjurus ke arah ketakwaan kepada Allah atau sebaliknya menambah kemurkaan-Nya?

Oleh yang demikian, bab perkahwinan jangan dijadikan permainan. Sesungguhnya semua itu akan ditanya oleh Allah SWT.

Bagi mereka yang berasa seronok atas pengkhianatan terhadap isterinya atau suaminya, lakukanlah sesuka hati anda, tapi di akhirat nanti ada mahkamah Allah yang siap mengadili anda.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Rabbaniyah Dalam 10 Hari Awal Bulan Zulhijjah

Hari-hari hilal bulan Zulhijjah menemui kita. Hari-hari musim kebaikan kembali menghampiri kita.

Bulan yang penuh berkat dan limpahan kebaikan berisikan keutamaaan kewajiban agama, iaitu kewajiban berhaji dengan manasik, perjalanan iman dan ibadah, makna pengorbanan, pengabdian, jihad dan mujahadah.

Sepanjang kehidupan, seorang Muslim penuh istimewa dengan pelbagai amal soleh, ibadah-ibadah yang dianjurkan, ketaatan sepanjang waktu, perjalanan menuju Allah azza wa jalla, tanpa ada kemalasan, keberatan, futur dan berhenti.

Ertinya kehidupan seorang Muslim hendaknya semuanya berupa ibadah, ketaatan, amal soleh yang membawa dekat dengan Allah Azzawajalla. Inilah jamuan Allah kita persembahkan pada hari-hari istimewa, 10 hari dalam Zulhijjah. Daripada Muhammad bin Masalah al-Ansari r.a. berkata, Rasulullah SAW bersabda:

“Sesungguhnya bagi Tuhan kalian pada hari-hari sepanjang tahun kalian ada nafahat (tiupan atau jamuan), maka mendekatlah kepadanya, boleh jadi tiupan itu akan mengenaimu, sehingga kalian tidak akan pernah celaka selamanya.” (HR At-Thabrani)

Mendekat pada tiupan kasih sayang Allah dengan memperbanyakkan doa dan meminta pada waktu-waktu utama tersebut, kerana waktu-waktu tersebut waktu yang mustajab, sebagaimana waktu tersebut menjadi kesempatan untuk taqarrub kepada Allah Azzawajalla dengan pelbagai macam ibadah yang membawa seorang hamba meraih pahala dan kemuliaan taqarrub kepada-Nya.

Banyak hadis yang menjelaskan fadilat sepuluh hari ini. Antaranya diriwayatkan daripada Imam al-Bukhari, Abu Daud, Tirmidzi dan lain-lainnya iaitu daripada Ibnu Abbas r.a. berkata, Rasulullah SAW bersabda:

“Tidak ada amal soleh yang lebih dicintai Allah dibandingkan pada hari sepuluh ini. Para sahabat bertanya; “Termasuk jihad fi sabilillah? Rasul bersabda: “Termasuk jihad fi sabilillah, kecuali seseorang yang keluar berperang dengan harta dan jiwanya dan tidak tersisa darinya sedikitpun (meninggal dunia).”

“Tidak ada hari-hari yang lebih afdal di mana taqarrub kepada Allah dilaksanakan pada hari tersebut kecuali hari-hari yang sepuluh ini.”

“Tidak ada amal yang lebih baik di sisi Allah azza wa jalla dan tidak juga lebih besar pahalanya dibandingkan sepuluh hari Idul Adha.”

Persepsi para sahabat bahawa jihad merupakan puncak ajaran Islam dan amal yang paling utama, sehingga mereka bertanya kepada Nabi SAW tentang amal soleh pada hari-hari ini yang melebihi pahala dan darjat kewajiban jihad yang agung ini.

Maka Nabi SAW menjelaskan bahwa jihad tidak mengalahkan amal soleh pada hari-hari ini kecuali hanya satu keadaan sahaja, iaitu seseorang yang berjihad dengan harta dan jiwanya, ia memperoleh syahadah dan hartanya habis, tidak tersisa sedikit pun daripadanya.

Umat Islam sekarang ini melewati hari-hari baru, matahari izzah dan kemuliaan umat kembali bersinar. Itu semua mewajibkan kita untuk menguatkan Rabbaniyah dan hubungan yang kuat dengan Allah
Azzawajalla, sebagai usaha untuk meraih pertolongan dan dukungan daripada Allah azza wa jalla secara berlanjutan.

Pada tahapan ini, kita semua memerlukan tambahan taqarrub (mendekatkan diri) kepada Allah, meminta pertolongan kepada-Nya, merendah diri di hadapan-Nya kerana Allah, Zat Pemberi Pertolongan. Kita menghadap kepada-Nya dengan sepenuh hati dan anggota tubuh kita.

Jika demikian, atas jalan ibadah kita ini sejatinya kita telah memperkuat qiyadah atau kepemimpinan manusia menuju Allah Azzawajalla, dengan terus meminta kekuatan daripada-Nya.

Qiyadah Rabbaniyah yang kita berusaha mewujudkannya dalam diri kita. Kita beribadah kepada Pencipta kita dengan Rabbaniyah. Allah berfirman dalam surat Al-Hajj ayat 41:

“(Iaitu) orang-orang yang jika Kami teguhkan kedudukan mereka di muka bumi, nescaya mereka mendirikan sembahyang, menunaikan zakat, menyuruh berbuat maaruf dan mencegah dari perbuatan yang mungkar; dan kepada Allah-lah kembali segala urusan.”

Amalan-amalan dalam rangka menghidupkan Rabbaniyah dalam 10 hari Zulhijjah

Atas dasar tersebut, kami ketengahkan beberapa amal dan kegiatan yang hendaknya dilaksanakan pada hari-hari penuh berkat ini, mengajak orang lain melaksanakannya, sehingga cakupan ketaatan meluas dan manusia menghadap kepada Allah pada hari-hari penuh berkat ini.

Dengan demikian, rahmat Allah akan turun kepada kita, kepada negeri dan rakyat kita:

Pertama: Mempersiapkan diri untuk menjemputnya. Menghadirkan niat baik untuk bersungguh-sungguh melaksanakan ketaatan pada waktu tersebut. Sebelum itu, hendaknya kembali mendekat kepada Allah dengan taubat nasuha dan menyucikan hati.

Kedua: Berusaha untuk solat berjamaah tepat waktu di masjid pada hari-hari ini. Berusaha dengan semangat menemui takbiratul ihram imam, artinya tidak terlambat takbiratul ihram imam, kemudian menjaga solat sunat qabliyah dan ba’diyah 12 rakaat.

Daripada Abu Hurairah r.a, daripada Nabi SAW:

“Tidaklah seorang Muslim berangkat ke masjid untuk solat dan zikir, kecuali Allah akan merindukannya sebagaimana kerinduan orang yang lama tidak berjumpa kemudian ia kembali menemuinya.” (HR Ibnu Majah)

Ketiga: Menjaga solat nawafil harian, terutama solat Dhuha, Witir dan Qiyamullail. Dalam hadis Qudsi, Allah berfirman:

“Siapa yang memusuhi kekasih-Ku, maka Aku menyatakan perang kepadanya. Dan tiada mendekat kepada-Ku seorang hamba-Ku dengan sesuatu yang lebih Ku sukai daripada menjalankan kewajibannya, dan hamba-Ku senantiasa mendekat kepada-Ku dengan melakukan sunnat-sunnat, sehingga Ku sukai. Maka apabila Aku telah kasih padanya, Akulah yang menjadi pendengarannya dan penglihatannya, dan sebagai tangan yang digunakannya dan kaki yang dijalankannya, dan apabila ia memohon kepada-Ku pasti Ku kabulkan, dan jika berlindung kepada-Ku pasti Ku lindungi.” (HR Bukhari)

Keempat: Mengkhatamkan al-Quran dengan membacanya minimum satu kali pada 10 hari dalam Zulhijjah, artinya satu hari tiga juzuk.

Kelima: Berpuasa pada hari-hari tersebut (antara 1 hingga 9 Zulhijjah) sesuai kemampuan kita, minimum hari Isnin, Khamis dan hari Arafah.

Siapa yang dikehendaki Allah berpuasa semuanya dengan sungguh-sungguh, maka pahalanya menjadi kewajiban bagi Allah atasnya, dan itu merupakan keutamaan dari Allah yang diberikan kepadanya.

Keenam: Berusaha untuk senantiasa berzikir dan berdoa pada hari-hari ini, terutama zikir pagi dan petang, berusaha berzikir dalam keadaan tertentu; doa khatam al-Qur’an, zikir mutlak (minimum 1,000 kali sehari) seperti istighfar, tasbih, tahmid, tahlil, takbir dan memperbanyak selawat atas Nabi SAW.

Ketujuh: Hendaknya setiap Muslim dan Muslimah yang tidak menunaikan haji menghadirkan kewajiban haji di hatinya, merasakan manasik haji dan syiar-syiar lainnya seakan-akan ia bersama mereka, merasakan makna pengorbanan, pengabdian dan ketaatan.

Kelapan: Bersemangat dalam berdoa pada hari-hari ini dengan memperhatikan waktu-waktu mustajab setelah solat, ketika sujud, ketika iftar dan sahur.

Jangan lupakan berdoa untuk kemenangan dan kemajuan umat Islam keseluruhan, terutamanya saudara-saudara kita di Syria, Palestin, Myanmar dan negara-negara minoriti Muslim agar kezaliman diangkat daripada mereka dan dijauhkan daripada bencana.

Kesembilan: Infaq fi sabilillah, terutama sedekah rahsia kerana ia boleh memadamkan kemarahan Tuhan. Hendaknya setiap kita menyiapkan dana untuk dikeluarkan dalam rangka kebaikan.

Kesepuluh: Berusaha untuk beribadah di masjid, iaitu berdiam diri antara waktu fajar sampai matahari terbit, minimum dua kali pada hari-hari ini. Rasul bersabda:

“Sesiapa yang solat Subuh berjamaah kemudian duduk mengingat Allah hingga matahari terbit kemudian solat sebanyak dua rakaat, maka untuknya pahala sebagaimana pahala haji dan umrah yang sempurna, sempurna dan sempurna.” (HR Tirmidzi)

Kesebelas: Menghidupkan sunnah berkorban, berazam untuk melaksanakannya kerana fadilat dan pahalanya yang besar. Rasulullah SAW bersabda:

“Tidak ada amal yang dilakukan oleh anak Adam lebih disukai oleh Allah pada hari korban selain daripada mengalirkan darah (menyembelih korban). Sesungguhnya korbannya itu pada hari Kiamat akan datang menyertai bani Adam dengan tanduk-tanduknya, bulunya dan kuku-kukunya. Dan darah korban tersebut akan menitis di suatu tempat (yang diredhai) Allah sebelum menitis ke bumi, maka relakanlah korban itu.” (HR Tirmidzi)

Kedua belas: Hendaknya seorang Muslim menganjurkan keluarganya, isteri dan anak-anaknya untuk menyambut jamuan Allah SWT ini, membantu mereka untuk melaksanakan kebaikan dan ketaatan pada hari-hari ini, sehingga Rabbaniyah hidup di rumah kita.

Dan hendaknya setiap Muslim berusaha melaksanakan taujihat dan pesan-pesan ini dalam lingkungannya bersama teman-temannya, dengan tetangganya dan menganjurkan mereka melaksanakannya kerana: “Siapa yang menunjukan kebaikan baginya pahala persis seperti orang yang melakukannya” sehingga manfaatnya meluas dan suasana ketaatan meliputi semua umat Islam.

Dengan demikian, kita telah menghidupkan makna Rabbaniyah pada diri kita, keluarga kita, masyarakat kita dan umat Islam.

“Ya Allah, kurniakanlah kepada kami keikhlasan dalam perkataan dan perbuatan, saat sendiri atau dalam keramaian. Kurniakanlah kepada kami perkataan baik dan benar saat redha atau ketika marah. Ya Allah, jadikan kami orang-orang yang menikmati jamuan-Mu pada hari-hari yang baik ini. Dan doa akhir kami bahawa segala puji bagi Allah, Tuhan semesta alam.”

Tulisan: Syeikh Muhammad Hamid Eliwah
Suntingan dari terjemahan: Ustaz Musyafa Rahim
Sumber: http://bit.ly/1XZ4rJr

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Melaka: Jatuh dan jatuh lagi

Masih ingatkan kita kejatuhan Empayar Kesultanan Melayu Melaka?

Yang utamanya, pentadbiran Melaka menjadi semakin lemah disebabkan tiada pemimpin yang berwibawa. Itulah punca yang perlu disedari dalam apa jua keadaan kepimpinan.

Wibawa yang hilang, maka segalanya akan menjadi penghalang.

Tidak terkecuali, amalan rasuah, fitnah memfitnah berlaku secara berleluasa. Sistem cukai yang tidak dilaksanakan serta kadar cukai yang tinggi menjadi penyebab pedagang memilih pelabuhan lain seperti Acheh dan Patani untuk berniaga berikutan cukainya yang lebih rendah.

Begitulah gambaran utama yang dapat disaksikan mengenai kejatuhan Empayar Kesultanan Melayu Melaka, segalanya bermula daripada faktor dalaman.

“Jika roboh kota Melaka,
Papan di Jawa kami dirikan,
Jika sungguh bagai dikata,
Badan dan nyawa jadi taruhan.”

Namun, sejauh mana generasi kini sedia maklum dan mengambil iktibar dengan apa yang telah terjadi?

“Jika tiada angin, masakan pokok bergoyang.”

Begitulah perumpamaan yang dapat ditamsilkan untuk situasi kerajaan negeri Melaka ketika ini.

Walaupun terdapat beberapa media masih menafikan keadaan kerajaan negeri itu yang bergolak ketika ini.

Terbaharu, Pengerusi Pakatan Harapan Melaka, Adly Zahari telah mengadakan sidang media bersama empat lagi Ahli Dewan Undangan Negeri (ADUN) iaitu bekas Ketua Menteri Melaka, Datuk Seri Idris Haron (BN-Sungai Udang), Datuk Nor Azman Hassan (BN-Pantai Kundor), Datuk Noor Effandi Ahmad (Bersatu-Telok Mas) dan Datuk Norhizam Hassan Baktee (Bebas-Pengkalan Batu).

Ia bersesuaian dengan peruntukan Perkara 7(4) Perlembagaan Negeri Melaka iaitu “Jika Ketua Menteri tidak lagi mendapat kepercayaan sebilangan besar ADUN, Ketua Menteri hendaklah meletakkan jawatan Majlis Mesyuarat, melainkan jika atas permintaan Yang di-Pertua Negeri membubarkan Dewan Undangan Negeri.”

Berikutan dengan apa yang terjadi ini, pelbagai luahan netizen di media sosial.

“Punca segala ‘kebabian’ politik Malaysia hari ini adalah Langkah Sheraton. Inilah antara para pemukanya.” kata Jamzuri Ardani dengan disertakan foto enam orang yang menerajuinya.

Manakala menerusi status Facebook Mahani OB pula beliau berkata, memanglah mereka tidak ada masalah dengan YAB Ketua Menteri.

“Tapi yang dia orang tak puas hati tu sebab ada DUA SINGA di atas SATU GUNUNG. Aisshhhh…takkan tu pun tak faham Tuan Speaker.”

Tambahnya lagi, ia berkaitan kisah gunung di negeri Melaka.

Dalam pada itu, penganalisis politik Universiti Teknologi Mara (UiTM), Mujibu Abd Muis berkata, hal itu diakui sendiri oleh ADUN Sungai Udang, Datuk Seri Idris Haron apabila dalam kenyataannya mengatakan tidak boleh ada dua singa atas satu bukit.

“Jatuhnya kerajaan Melaka, bukti jelas pemimpin umno memang pentingkan tembolok masing-masing daripada masalah rakyat,” kata pemilik akaun Facebook Abdullah Ripen.

Dalam perkembangan berkaitan ahli lama Umno, Datuk Zaharin menyokong tindakan empat ADUN Melaka.
“Isu agihan pasir yang menyebabkan jatuhnya kerajaan Melaka,” jelas beliau.

Menurutnya, walaupun beliau seorang ahli Umno, beliau menyokong tindakan wakil rakyat itu.

“Tindakan mereka adalah betul. Dan ini, mesti dilakukan oleh semua wakil rakyat, yang pro kepada Umno, bagi menjatuhkan mana-mana kerajaan walaupun menteri besarnya daripada Umno. Kerana pemimpin-pemimpin umno ini menjaga tembolok, mencari kekayaan mereka.”

Tambahnya lagi dalam video yang berdurasi 8 minit 35 saat itu, Umno tidak pernah memikirkan masa depan orang Melayu, Islam, memikirkan pembangunan luar bandar, atau kepentingan ekonomi orang Melayu.

Terdahulu, mantan Ketua Menteri Melaka yang mewakili keempat-empat ADUN itu berkata, mereka telah menghantar surat menarik sokongan itu kepada pejabat Ketua Menteri di Seri Negeri, Ayer Keroh.

Idris berkata, penarikan sokongan itu berikutan ketidakyakinan mereka terhadap beberapa keputusan kerajaan negeri yang ‘flip-flop’ serta tidak dilaksanakan dengan sempurna.

Isu yang berlaku tersebut sepatutnya diselesaikan oleh kepimpinan parti melalui rundingan, pujukan atau tindakan disiplin.

Namun yang berlaku ini menunjukkan krisis dalaman UMNO yang akhirnya membawa kepada pertukaran.

Menerusi hantaran Facebook Ubaidillah Harith Shahrin, beliau mengemukakan kenapa Pilihan Raya Negeri (PRN) Melaka tidak boleh dilakukan waktu sekarang.

1. Tarikh PRU15 sudah dekat, kurang dari dua tahun.

2. Pembaziran wang rakyat pada waktu pandemik ini. PRN pastinya akan menelan belanja yang besar, yang mana ia lebih baik digunakan untuk bantu rakyat.

3. PRN tidak sesuai disebabkan usaha lawan Covid-19 belum berjaya sepenuhnya. Jika berlaku juga PRN, dikhuatiri kes Covid-19 akan melonjak naik dengan adanya kempen dan proses membuang undi nanti.

4. PH Melaka ialah pihak yang menang pada PRU14. Jadi, mereka memang berhak mentadbir negeri Melaka. Mereka pilihan rakyat.

5. Jika PRN dilaksanakan, ia kelebihan buat PH sebab Umno, PPBM dan PAS pastinya akan berebut kerusi yang sama. Sedangkan PH solid, mereka punya lapan (8) kerusi daripada DAP yang pastinya tiada tandingan. PH perlukan lagi tujuh (7) kerusi sahaja utk menang dan menjadi kerajaan Melaka, sedangkan pihak lawan memerlukan 15 kerusi untuk menang. Dengan pertembungan Umno, PPBM dan PAS, pastinya bukan mudah buat mereka.

Suka penulis memetik persoalan Mohd Azlan menerusi status Facebooknya:

“Sampai bila politik Malaysia ni nak stabil?”

Dan jawapannya ialah, “Insya-Allah akan stabil bila yang ‘ahlinya’ yang mentadbir. Kita?”

Terus doakan dan usaha agar Allah segera hadirkan pemimpin yang sebenar-benarnya dapat memimpin mengikut kehendak Allah dan Rasul-Nya.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kanak-Kanak Maut Dalam Kereta: Adakah Kebajikan Ahli Keluarga Kita Terpelihara?

Kita boleh merasakan kesedihan yang dialami oleh keluarga ini selepas kehilangan anak di usia yang begitu kecil. Namun, lebih sukar membayangkan bagaimana ibunya boleh terlupa dan meninggalkannya dalam kereta selama lebih dari lima jam. Namun, ini bukanlah kes yang pertama berlaku di negara ini. Penelitian rambang laporan di alam maya menunjukkan sejak 2011 sekurang-kurangnya terdapat lima kejadian serupa membabitkan kanak-kanak maut akibat lemas setelah ditinggalkan di dalam kereta oleh ibu bapa atau penjaga mereka.

Peristiwa ini seharusnya menjadi iktibar kepada semua terutama ibubapa untuk tidak sekali-kali cuai dengan sentiasa memeriksa kenderaan sebelum meninggalkannya. Meninggalkan anak di dalam kereta terbukti mengundang bahaya yang bukan sedikit. Ibubapa yang didapati cuai seperti ini boleh didakwa di mahkamah mengikut Akta Kanak-Kanak 2001. Jika sabit kesalahan (membiarkan anak-anak tanpa pengawasan), di bawah seksyen 33 Akta 611 seseorang boleh dihukum dengan denda tidak melebihi RM5,000 atau dipenjara selama tempoh tidak melebihi dua tahun atau kedua-duanya sekali. Malah yang lebih parah sekiranya terbukti adanya elemen penganiyaan dan pengabaian, mereka boleh didakwa di bawah seksyen 31 akta yang sama yang membawa  denda maksimum RM20,000 atau penjara maksimum 10 tahun atau kedua-duanya.

Seterusnya apa yang menarik perhatian Wanita IKRAM adalah tiga dari lima kes yang dilaporkan sepanjang dua tahun ini membabitkan guru sekolah yang mengatakan bahawa kejadian berlaku dalam keadaan mereka sedang bergegas untuk menyiapkan tugasan di sekolah. Yang menjadi persoalannya, adakah guru-guru sekolah kita hari ini tertekan dengan bebanan kerja yang banyak sehingga mengakibatkan mereka boleh terdedah kepada risiko melakukan kecuaian? Adakah kebajikan guru-guru yang mendidik anak-anak kita di sekolah terjaga? Adakah mereka mendapat Keseimbangan Kehidupan Berkerjaya (Work Life Balance) sebagaimana yang diharapkan?

Adalah penting bahawa kesedaran dan komitmen terhadap Keseimbangan Kehidupan Berkerjaya hendaklah disokong dan didokong oleh semua pihak, daripada Kementerian, Pentadbir, Pengurus serta para pekerja sendiri. Dalam Dasar Keluarga Negara dan Dasar Kanak-kanak Negara, telah jelas dinyatakan bahawa Malaysia memandang penting isu-isu yang membabitkan pembangunan keluarga dan anak-anak yang sejahtera.

Dengan berlakunya kes-kes yang sangat tragik ini, Wanita IKRAM ingin menyarankan agar

1. Semua ibubapa berusaha  mengamalkan  gaya keibubapaan proaktif  dan berikhtiar  mengambil  langkah-langkah keselamatan untuk menjamin kesejahteraan anak-anak mereka

2. Kempen kesedaran terhadap keselamatan kanak-kanak mestilah dipertingkatkan di peringkat nasional dan negeri untuk mendidik masyarakat khususnya ibubapa terhadap pentingnya memberi perlindungan kepada kanak-kanak dan cara-cara yang jelas bagi tujuan tersebut.

3. Walaupun tindakan undang-undang bukan langkah pertama namun penguatkuasaan undang-undang yang lebih tegas perlu dilakukan untuk memberi pengajaran agar kes-kes yang membabitkan keselamatan kanak-kanak tidak akan berulang.

4. Isu keseimbangan kehidupan berkerjaya ini harus dijadikan Polemik Umum untuk  membina kesedaran pekerja , majikan dan masyarakat umum terhadap kepentingan isu ini  dan seterusnya mendapatkan cadangan penambahbaikan ke arah budaya keseimbangan kehidupan berkerjaya yang lebih berkualiti. Wanita IKRAM merasakan agar pihak yang berwajib  meneliti perkara ini agar kebajikan pekerja, ahli keluarga serta masyarakat amnya terpelihara.

Marilah bersama-sama mendoakan keselamatan rakyat Malaysia dan selamat meneruskan ibadah di bulan Ramadhan yang mulia ini.